Tražeći Kokomo | | TravelBlog.rs\nPublished on May 3, 2019 by Robert Čoban\n“Aruba, Jamaica, ooh I want to take ya, Bermuda, Bahama, come on pretty mama…”, poznati su stihovi pesme “Kokomo” grupe “Beach Boys” iz 1988. godine. Ostrvo Kokomo dakako ne postoji, a od gore pomenuta četiri, čak tri su bila uključena u program našeg krstarenja.\nManje je poznato da je na “Kokomo” urađeno nekoliko više ili manje uspešnih parodija pod nazivom “Kosovo”, svakako najefektnija je ona norveške grupe “Shiptare Boys” sastavljeni od dokonih UN-ovih vojnika na Kosovu u kojoj između ostalih ima i stih:\n“Ooo so now we’re helping out in Kosovo\nKoga zanima može da pogleda na Youtbeu a mi krećemo sa brodom MSC Divina iz luke Majami na dan kada je u obližnjem Fort Lauderdejlu pomahnitali nekadašnji član Nacionalne garde Aljaske na aerodromu nasumice pucao i ubio petoro nevinih ljudi. Još jedan mali podsetnik na svet u kojem živimo, pre nego što se otisnemo u idilične vode Karipskog mora opisane u pesmi grupe “Beach Boys”.\nNakon dana provedenog na moru, u nedelju pristajemo u luku Očo Rios (Osam reka) na Jamajci. Većina ovo ostrvo doživljava kao tropski raj za američke turiste, što Jamajka dobrim svojim delom i jeste pa putnici uglavnom odabiru leškarenje na plažama ili pentranje po zaista atraktivnim vodopadima reke Dan. Malo njih odlazi u zloglasni Kingston Taun, glavni grad ostrva čiji je zvanični šef države i dalje kraljica Elizabeta II a još manje u selo Najn majl (Devet milja) u srcu ostrva, dakelo od mora i peščanih plaža. U ovom selu je 1945. rođen a 1981. sahranjen Bob Marli, verovatno jedan od najpoznatijih muzičara 20. veka.\nU jednoj rečenici? U selu su svi uduvani i svi vam nude marihuanu, bar čaj ili kolačiće od iste! Bukvalno svi: takstita koji nas je dovezao, radnici u mauzoleju, prodavci na pijaci, reklo bi se, čak i lokalni policajci.\nMauzolej u kojem su sahranjeni Bob Marli (36) i njegova majka (81) je potpuno spektalularan. Marli je rođen kao katolik, posle je postao Rastafarijanac (religija nastala na Jamajci tridesetih godina 20. veka nakon krunisanja Hajle Selasija za Cara Etiopije) da bi ga godinu dana pred smrt arhiepiskop Etiopske pravoslavne crkve krstio pa je pevač umro kao pravoslavac… Elementi sve tri religije, slike Hajle Selasija, fudbalska lopta (obožavao je fudbal, posebno Pelea) sve se to može videti u omalenom mauzoleju. U dvorištu na zemlji, nalazi se kamen obojem u šarene rastafarijanske boje. Pomenuti komad stene služio je Marliju kao jastuk na kojem je spavao kada je želeo da dobije inspiraciju – “The rock was my pillow”.\nMajka Boba Marlija Sidila koja je takođe sahranjena u mauzoleju preudala se za Amerikanca i odselila u SAD. U Majamiju je 1993. osnovala “Nine Mile Music Festival” posvećen naravno rege muzici. Festival traje i danas a ulaznica je konzerva hrane za beskućnike.\nBob Marli je imao 12 dece. Najmlađa, Makeda – rođena je 30. maja 1981. – 19 dana nakon očeve smrti.\nNEMAČKI BROD NA DNU KARIPSKOG MORA\nNakon Jamajke, brod se uputio na jug, ka Holandskim Antilima.\nAruba, karipsko ostrvo od 100.000 stanovnika u sastavu Kraljevine Holandije nalazi se na svega 60 milja od obale 30-milionske Venecuele. Aruba živi od turizma dok je Venecuelu je pogodila teška ekonomska kriza na granici sa humanitarnom katastrofom. Do sada je 30.000 izbeglica uspelo da se čamcima domogne Arube, ostale još uvek sprečavaju brodovi holandske obalske straže… Kazne za ilegalno zapošljavanje su drakonske za poslodavce pa niko ne sme da izbeglicama ponudi posao. Taksista nam priča da su počeli da džepare turiste na plažama, “ali još uvek nisu nasilni”… Žitelji Arube imaju besplatno školovnje i lečenje. Ako im treba transplantacija organa, država ih o svom trošku šalje u Hjuston, Majami i Holandiju… Hoće li pad cene nafte i propast Čavezove zaostavštine u Venecueli – povući sa sobom holandski tropski raj i pretvoriti ga u karipsku Lampeduzu?\nJedan prijatelj iz Bosne je ovu moju konstataciju podeljenu na Fejsbuku duhovito i sarkastično prokomentarisao sa: “Ja, sranja na Arubi!”. Iz percepcije jedne Bosne ili Srbije, (potencijalni) problemi malene Arube u toplim vodama Kariba mogu da deluju kao smešni, ali meni govore da je svet postao toliko globalno povezan da gotovo da više i nepostoji kutak planete koji je potpuno bezbedan i nezavisan od dešavanja u drugim zemljama i regionima.\nNa Arubi smo bili samo pola dana pa je tura po glavnom gradu i njegovoj okolini – Oranjestadu bila “brzopotezna”, ali je nadahnuti taksita sve nadoknadio hiljadama informacija kojima nas je zasuo u tih par sati.\nDok smo prolazili pored obale levo od luke, videli smo brod sa roniocima na sto metara od kopna. Usledilo je objašnjenje – dole je nemački trgovački brod “Antilla” koji je njegov kapetan Ferdinand Šmit potopio ovde 1940. godine jer nije želeo da ga preda Holanđanima. Šta se zapravo desilo?\navgusta 1939. godine, četiri dana uoči Hitlerovog napada na Poljsku po početka Drugog svetskog rata, svi nemački trgovački brodovi širom sveta dobili su šifrovanu naredbu da ukoliko za četiri dana ne mogu da dođu do neke nemačke luke, treba da se sklone u neku od luka “neutralnih zemalja”.\nNatovarena sa 3.000 tona sumpora, “Antilla” je potražila utočište na Holandskim Antilima (Auba, Bonair i Kurasao), kako je luka Vilemstad u Kurasau bila već puna brodovima, brod je krenuo ka Arubi i tu iskrcao svoj tovar. 10. maja sledeće godine Nemačka je napala Holandiju i stiglo je naređene u sve holandske prekomorske teritorije da se zatečeni nemački brodovi – konfiskuju. Kada je holandski patrolni čamac prišao “Antilli”, kapetan Šmit je odbio da ih pusti na brod i naredio posadi da zapali brod i potopi ga. Par sati kasnije brod je bio na dnu Karipskog mora a posada od 35 mornara internirana prvo na Bonair a posle pod (sigurnu) britansku ruku na Jamajci gde su ostali do kraja rata.\nEpilog cele priče je da je olupina “Antille” danas jedno od najatraktivnijih mesta za ronjenje kao i to da se kapetan Šmit vratio na Arubu gde se oženio lokalnom devojkom a njegov unuk oženio je ćerku našeg taksiste.\nOdlično lokalno pivo zove se “Balashi”, plaže su naravno sjajne, neke moje beogradske prijateljice koje su ovde svake godine kažu da je noćni život još bolji ali to nismo imali prilike da se uverime jer je brod isplovio u pravcu Dominikanske Republike već u dva popodne.\nŠTA JE ZAJEDNIČKO EVIANU I SOUZI\nLa Romanja u Dominikanskoj republici u čijoj luci smo se iskrcali, sem solidnih plaža u okolini i lokalnog piva “Presidente” nema mnogo toga da ponudi. Zato ću se ovom prilikom pozabaviti sa nekim drugim epizodama vezanim za istoriju ove zemlje.\nPre nepune dve godine u njenoj kući u Dominikanskoj Republici bili smo gosti Rebeke MekDonald, jedne od najbogatijih i najmoćnih Srpkinja u dijaspori koja već četrdeset godina živi u Kanadi i vlasnica je velike kompanije koja se bavi distribucijom gasa. Rebekina kuća u blizini priobalnog gradića Souza koji je široj javnosti bio malo poznat do turističkog buma tokom osamdesetih.\nŠta gradić Souza u Dominikanskoj Republici vezuje sa gradićem Evian u Francuskoj? U Evianu je, naime, 1938. godine održana konferencija čiji je cilj bio da se zapadne zemlje dogovore koliko mogu da prime jevrejskih izbeglica iz Nemačke i Austrije u kojima su rasni zakoni jevrejima već učinili život nepodnošljivim. Sve zemlje su se prilično ustezale oko kvota jedino je diktator Dominikanske Republike Rafael Truhiljo velikodušno “razrezao” kvotu od 100.000 Jevreja dodelivši im 110 kilometara kvadratnih zemlje kod mesta Souza kako bi se tu naselili i počeli sa proizvodnjom mlečnih proizvoda. Doselilo se svega njih 800, podigli su dominikansku mlečnu industriju i naučili lokalno stanovništvo da prave sir i druge mlečne proizvode. Njihovi potomci i danas žive u Souzi.\nTruhiljo, iako zloglasni diktator, dobro je procenio da će mu jevrejski doseljenici unaprediti zemlju, slično kao što je španske Jevreje – Sefarde 1492. širokih ruku prihvatio turski sultan Bajazit naselivši ih širom Otomanske imperije koja je tako preko noći dobila veliki broj zanatlija, doktora, apotekara, bankara i raznih drugih profesija kojima je manjkala.\nTruhiljo je velikodušno primao i ostale imigrante – Japance kao i izbeglice od Građanskog rata u Španiji. Veruje se da je sve to radio kao bi povećao procent belaca u svojoj državi. Njegova diktatura biće upamćena po represiji protiv političkih protivnika a jedan od filmova na tu temu “In the Time of the Butterflies” (kod nas preveden kao “Četiri sestre” sa Selmom Hajek u glavnoj ulozi, govori o sudini sestara Mirabal koje je Truhiljo likvidirao 1960. godine.\nDiktator Truhiljo ubijen je 1961. iz zasede od strane pučista u Santo Domingu, glavnom gradu Dominikanske Republike.\n“TREĆERAZREDNA BRITANSKA KOLONIJA”\n“Trečerazredna britanska kolonija”, tako je Bahame nazvao Princ Edvard koji je od 1940. do 1945. bio guverner ovih ostrva. Nakon što se 1936. odrekao britanske krune zbog želje da se oženi dva puta razvedenom Amerikankom Valis Simpson – princ Edvard, stric Kraljice Elizabete, današnje vladarke Velike Britanije, provodio je vreme u Parizu a bio je i čest gost u Nemačkoj. Zbog njegove bliskosti sa nacistima, vlada Vinstona Čerčila i prinčev mlađi brat, kralj Džordž – odlučili su da ga udalje iz Evrope i pošalju na Bahame, kojima Edvard, navikao na glamurozne evropske partije od Pariza do Estorila, nije bio preterano oduševljen.\nOd 1973. – Bahami su nezavisni ali im je šef države nomilano i dalje britanska kraljica.\nOdmah uz luku nalazi se trg na kojem je Parlament Bahama. Tu je postavljena impozantna izložba povodom 50. godišnjice od prvih izbora na Bahamima kada je konačna “većina počela da vlada”. Šest godina kasnije, izborena je nezavisnost. Pored više desetina fotografija ostrvskih žena i muškaraca, boraca za nezavisnost, nalazi se i spomenik britanske kraljice Viktorije koja oličava one protiv kojih su se ljudi sa fotografija na izložbi borili. Nešto kako kada bi se jedan do drugog nalazili spomenici Franji Josifu i Gavrilu Principu. Ali, na Bahamima je to sasvim normalno.\nNa deset minuta vožnje taksijem nalazi se hotel Atlantis koji je od 1998. kada je otvoren, zaštitni znak ostrva. Hotel ima čak 3.805 soba, pet luksuznih apartmana i jedan “Super apartman” na “mostu” koji spaja dve hotelske zrade. Ako se ima u vidu da je najniža cena sobe 400 dolara i da je hotel gotovo potpuno popunjen cele godine – uz kazino, kongrese, restorane i ostale prihode, nije teško izračunati gigantski bizns koji se krije iza ovog kompleksa u vlasništu 81-godišnjeg južnoafričkog hotelskog mogula Sola Kerznera.\nPre sedam godina bili smo u San Sitiju u Južnoj Africi u njegovom nestvarnom hotelu “Palace of the Lost World” koji zaista izgleda kao neka predimenzionirana palata iz prohujalih vremena. Sol Kerzner, sin Jevereja, emigranata iz Rusije proširio je hotelski biznis svojih roditelja koji su držali lanac košer-hotela. Čitav projekat “afričkog Las Vegasa”, kocarskog raja pod imenom San Siti u srcu Južne Afrike njegovo je delo i tim povodom režim aparthejda u Pretoriji je čak proglasio nezavisnu državu Boputasvanu kako bi na teritoriji iste, u San Sitiju, legalizovali kocku i prostituciju.\nNakon Atlantisa na Bahamima, Kerzner je 2008. uoči početka globalne ekonomske krize otvorio “Atlantis The Palm”, na veštačkom ostrvu u obliku palme u Dubaiju.\nBahamski “Atlantis” je dakle magnet za stotine hiljada turista godišnje koji dolaze da se kockaju, kupaju ili samo fotografišu u ovom atraktivnom ambijentu, na samo 45 minuta leta od Majamija.\nPrevious Previous post: Rodno mesto industrije i najskupljeg fudbala\nNext Next post: Duhovi Agate Kristi, Hemingveja i ilegalca Broza


RAZOTKRIVANJE STRATEGIJE - BORIS TADIĆ (prvi deo, 2004-2008) | Silom kuvar\nKulinarski b(r)log za muškarce\nCilj ovog b(r)loga je da i mi, samohrani muškarci, ne ostanemo gladni i ne budemo večno osuđeni na kupovnu hranu.\nIstina, biće i recepata koji za cilj imaju da našim kulinarskim umećem zadivimo najbliže i najdraže, a da to ne iziskuje\nni veliki trud, ni mnogo vremena.\nRAZOTKRIVANJE STRATEGIJE - BORIS TADIĆ (treći deo,...\nRAZOTKRIVANJE STRATEGIJE - BORIS TADIĆ (drugi deo,...\nRAZOTKRIVANJE STRATEGIJE - BORIS TADIĆ (prvi deo, ...\nRAZOTKRIVANJE STRATEGIJE - BOJAN PAJTIĆ (drugi deo...\nRAZOTKRIVANJE STRATEGIJE - BOJAN PAJTIĆ (prvi deo,...\nRAZOTKRIVANJE STRATEGIJE - ALEKSANDAR VUČIĆ (četvr...\nRAZOTKRIVANJE STRATEGIJE - ALEKSANDAR VUČIĆ (treći...\nRAZOTKRIVANJE STRATEGIJE - ALEKSANDAR VUČIĆ (drugi...\nRAZOTKRIVANJE STRATEGIJE - ALEKSANDAR VUČIĆ (prvi ...\nRAZOTKRIVANJE STRATEGIJE - BORIS TADIĆ (prvi deo, 2004-2008)\n10:00 | Labels: Saveti\n“Boris Tadić je kao Koka-kola. Dobro se prodaje, a niko ne zna zašto”, rekao mi je nakon predsedničkih izbora 2008. godine jedan kolega. Da li je tajna dugovečnosti Borisa Tadića u “čarobnom sastojku” koji, upravo poput Koka-kole vešto krije, ili u ozbiljnoj i dobro koncipiranoj strategiji? Rekao bih da je u pitanju, ipak, ovo drugo.\nJedna od nesumnjivo interesantnijih pojava na političkoj sceni je upravo fenomen Borisa Tadića. Kada se pojavio pod svetlima reflektora, kao savezni ministar telekomunikacija, nije previše obećavao. Bio je tek jedan od političara, iz drugog ešalona svoje stranke, umeren, uglađen, neposredan i sa dobrim pedigreom. Ni kao ministar odbrane nije povukao nijedan spektakularan potez, mada je prvi počeo da govori o neminovnosti približavanja NATO paktu. I dalje je bio umeren, uglađen, neposredan. Dobar pedigre se podrazumeva. Onda je Zoran Živković, nakon pogibije Zorana Đinđića (o čijim strategijama iz čistog pijeteta neću da pišem) trapavo preuzeo Demokratsku stranku i još trapavije Vladu Srbije. Upravo takav Zoran Živković – medijski nevešt i operativno nedorastao ozbiljnom zadatku, bio je lansirna rampa za pojavu novog proizvoda i stvaranje brenda upečatljive pojave i lako upamtivog imena i prezimena: Boris Tadić.\nPošto je proizvod, odnosno brend doživljavao transformacije tokom svog političkog života, logično je opisati ga u nekoliko celina, jer ti segmenti jedan sa drugim nemaju ama baš nikakve veze. Isto je pakovanje – zove se Boris Tadić, ali je sadržaj sasvim drugačiji. Krenimo redom:\n2004-2008 Protokolarni predsednik – drugar\nDa bi se razumeo način na koji je građena slika o Borisu Tadiću tokom njegovog prvog mandata, treba razumeti i politički kontekst u kojem se to predsednikovanje događalo. Naime, Demokratska stranka na republičkim izborima u decembru 2003. godine dobila je jedva nešto više od 12% glasova i ostala u opoziciji, jer su Vladu formirali DSS, SPO i G17 PLUS, uz manjinsku podršku socijalista. Zanimljivo je da je upravo Boris Tadić bio nosilac liste DS na tim izborima.\nNakon izbornog debakla postalo je jasno da Zoran Živković nema unutarstranačku podršku da nastavi da vodi stranku. Boris Tadić, obilato potpomognut svojim prijateljima iz mladosti, a u to vreme ambicioznim marketinškim stručnjacima, pobeđuje u februaru 2004. na unutarstranačkim izborima i preuzima rukovođenje Demokratskom strankom. Zahvaljujući blagonaklonosti medija, Tadić biva amnestiran od odgovornosti za izborni debakl iz decembra i oštrica se usmerava ka Zoranu Živkoviću i Čedomiru Jovanoviću. Aprila 2004. godine, tadašnji predsednik Skupštine Predrag Marković raspisuje predsedničke izbore (prethodna tri kruga predsedničkih izbora nisu bila uspešna, jer je na njih, što u prvom, što u drugom krugu izašlo manje od polovine birača). Boris Tadić ulazi u klasičnu predsedničku kampanju kao iz američkih filmova. Kampanja koju je njegov tim vodio nosila je slogan “Samo napred” i imala je tri uporišne tačke – to su Evropa, saradnja, stabilnost. Za cilj je imala mobilizaciju svih slojeva društva, ali pre svega mladih i apstinenata. U prvom krugu izbora Tomislav Nikolić odnosi relativnu pobedu, ali se onda, između dva kruga, događa jedan od veoma važnih političkih momenata, koji su pod velom medijske prašine i ćutanja, ostali gotovo zaboravljeni.\nFOTO: Boris Tadić i Vojislav Koštunica. Izvor: Reuters, www.kurir.rs\nNaime, Boris Tadić između dva kruga izbora traži (i dobija) podršku od Koštunice, tada premijera, uz načelni dogovor da nema međusobnog rušenja do donošenja novog Ustava. Na krilima te podrške i snažne kampanje u kojoj je predstavljen kao čovek sloge i pomirenja, Tadić dobija predsedničke izbore u junu 2004. godine i postaje predsednik Srbije. Novostvorenu poziciju Tadić vrlo vešto koristi. Tehnički, on je veoma slab predsednik, sa protokolarnim ovlašćenjima. Njegova politička pozicija takođe nije sjajna, jer je Demokratska stranka u opoziciji na republičkom nivou. Dakle, u tom periodu on je “osuđen” na kohabitaciju sa Koštunicom. Ali, dok se Koštunica bavio problematikom izvršne vlasti i donošenjem novog Ustava, Tadić nije žalio vreme i energiju da formira snažan pul oko sebe. Najpre se, školski, zajedno sa njegovim drugovima iz mladosti i već dokazanim marketinškim stručnjacima, izborio da oni preuzmu kontrolu nad oglašivačima u medijskom prostoru i, sledstveno, medijima. Tom pulu pridružuje se i Dragan Đilas, koji kasnije (2006. godine) postaje i predsednik beogradskog odbora DS. Sa snažnom mrežom medijske podrške, Vladom koja se bavi mnogobrojnim operativnim problemima, Koštunicom koji se u izvršnoj vlasti ne snalazi najbolje i radikalima koji ne propuštaju nijednu priliku da napadnu Koštunicu, Draškovića i Dinkića, Tadić iz predsedničke fotelje preuzima ulogu suštinskog lidera opozicije. Dakle, njegova transformacija teče kao u udžbenicima političkih komunikacija i vodičima za kampanje.\nKada se pogleda način na koji on komunicira u to vreme, može se reći da je osnovna crta bila: predstaviti ga kao predsednika svih građana, kao pomiritelja i ujedinitelja i kao nekoga ko, za razliku od Koštunice, veoma obraća pažnju na svet oko sebe. Bilo je važno i predstaviti funkciju predsednika kao značajniju i moćniju nego što je ona po svojoj prirodi bila u tom momentu. Tadićevi drugovi iz mladosti činili su to sjajno, a on je bio idealan proizvod: radio je sve što mu kažu. Boris Tadić, predsednik Srbije, igrao je basket na Kalemegdanu. Boris Tadić, predsednik Srbije, obilazio je raznorazne svetkovine i susretao se sa građanima. Krugovi oko Borisa Tadića, kao predsednika Srbije, u prvi plan ističu njegovu pristojnost, poštenje i posvećenost zemlji i grade takvu percepciju o njemu. Predstavljali su ga više kao drugara i lidera, kao “jednog od nas, boljeg od nas”, poštenog, vrednog, lepog i proevropskog, nego kao klasičnog srpskog političara.\nFOTO: Boris Tadić 2005. godine. Izvor: kkl.org.il\nKoje su osnovne tačke njihove komunikacijske strategije u ovom periodu?\nKonstruktivna kritika – Boris Tadić u javnim nastupima ukazuje izvršnoj vlasti na probleme, ali uvek na konstruktivan način, šaljući poruke jedinstva i istovremeno predlažući rešenja. Koristeći medijsku mašineriju, njegova pomirljiva reč se prenosi snažno, a postupci izvršne vlasti bivaju medijski satanizovani i kritikovani veoma oštro. Pored Koštunice, medijska mašinerija počinje snažno da se ustremljuje i prema Mlađanu Dinkiću, obarajući njegovu popularnost. Ovo je sasvim logično, jer DS i G17 PLUS u tom trenutku pretenduju na slično biračko telo, a staro pravilo kaže: “prvo napadni onoga ko ti je programski najsličniji, jer njegove glasove možeš najlakše da osvojiš”. Ovaj pristup omogućava da se kod birača stvori slika o Borisu Tadiću kao lideru koji ima viziju, koji je umeren i pristojan i koji želi da se stvari u državi kreću u dobrom pravcu. Uporedo, kroz “podvodne” medijske udare, stvara se slika o izvršnoj vlasti kao nehomogenom skupu koji pravi katastrofalne greške, koji ne radi u interesu građana i gde vladaju korupcija i neformalni centri moći.\nPredsednik uvek i svuda – krugovi oko Borisa Tadića smatrali su da je veoma važno predstaviti Borisa Tadića kao energičnog i vrednog čoveka. On se pojavljuje svakodnevno, dok mediji revnosno i verodostojno prenose informacije o njegovom radu, dajući mu prostor u pozitivnom kontekstu (uostalom, kada vršite protokolarnu funkciju, bez suštinske političke odgovornosti, nije preteško obezbediti sebi pozitivan kontekst ukoliko nema afera i “putera na glavi”, a Boris Tadić ih u tom trenutku zaista nije imao). Predstavlja se kao agilan i aktivan – danas je, na primer, u Lozoviku, sutra je sa Kondolizom Rajs. Istovremeno, radikali zaoštravaju svoju retoriku prema izvršnoj vlasti i dobijaju medijski vetar u leđa, jer Boris Tadić i Demokratska stranka zapravo profitiraju na obaranju rejtinga članica vladajuće koalicije. Ovo je takođe logična tačka, jer su krugovi oko Borisa Tadića znali da je protokolarni predsednik “tigar od papira” i znali da će i oni dobiti moć tek ako funkcija predsednika države zaista postane moćna.\nPredsednik je lice Srbije – kroz Borisa Tadića kao predsednika Srbije prikazano je kako i država poput Srbije može imati umerenog i pristojnog čoveka na čelu. On je prikazivan kao borac protiv ekstremizma bilo koje vrste (čak se i u Demokratskoj stranci vrlo surovo obračunao sa Čedomirom Jovanovićem, koji je zagovarao snažnije opoziciono delovanje, dok je uticaj Zorana Živkovića sveo na nivo kišne gliste), kao neko ko može da nas povede u Evropu i predstavlja u njoj, kao čovek dijaloga, ali i principijelnosti. Istovremeno, ovakav njegov imidž vešto je medijski transferisan i na Demokratsku stranku, koja je vapila za ponovnom izgradnjom svog identiteta i svog brenda.\nStriktno pridržavanje poruka – Tadić u javnim nastupima mirno, disciplinovano i dosledno ponavlja poruke kojima se gradi njegov imidž i učvršćuje brend Demokratske stranke. Takav pristup može da donese samo dobro, jer dok se drugi akteri na političkoj sceni kreću u defanzivi, Tadić se pojavljuje sa inicijativama i konzistentno ponavlja iste stvari. One se pre svega tiču boljeg života, Evropske unije i stvaranja bolje i modernije Srbije. Ovakve poruke, plasirane kroz centralni prostor u medijima i ponovljene nebrojeno puta, daju sjajan prostor za širokopojasni napad na birače. A on je Demokratskoj stranci bio preko potreban.\nSve je bilo sjajno pripremljeno i tempirano, Demokratska stranka je u međuvremenu narasla, rejting stranaka u vlasti počeo je da opada, i nakon donošenja novog Ustava, u januaru 2007. godine održavaju se novi parlamentarni izbori. Nosilac liste demokrata, u kampanji koju je DS vodio pod sloganom "Zato što život ne može da čeka" bio je, naravno, njihov predsednik i predsednik države – Boris Tadić.\nKarakteristika ove kampanje bilo je “stavljanje u okvir”. Ponovo smo imali školski režiranu kampanju, koju su vodili drugovi iz mladosti Borisa Tadića, sada već ključni stručnjaci u polju marketinga u Srbiji. Mediji i tzv. istraživači javnog mnjenja otvoreno su favorizovali Demokratsku stranku, DSS je u startu bio etiketiran kao gubitnik izbora, dok su socijalistima i G17 PLUS oko vrata stavljali omču borbe za cenzus. Iz iskustva znam da je okvir “ne prelazi cenzus” najteži za skidanje, jer se birač uvek dvoumi da li svoj glas da da takvoj stranci, pošto je u slučaju da njegova opcija ne pređe cenzus – to bačen glas. U takvoj klimi radikali su osvojili, pokazalo se nedovoljnih, 28,7% glasova. Demokrate su, u koaliciji sa sandžačkim partijama, osvojile 22,5 odsto glasova, a koalicija DSS-Nova Srbija 16,7 procenata. Stabilno iznad cenzusa bili su i G17 PLUS i SPS, a LDP se, u koaliciji sa Građanskim savezom i Ligom socijaldemokrata Vojvodine, nekako progurao u Parlament. Formirana je koaliciona vlada DS-DSS-G17 PLUS i Koštunica je ponovo bio mandatar. Sa jednom razlikom: dogovor o nenapadanju između njega i Borisa Tadića više nije bio na snazi.\nDruga Koštuničina vlada izložena je snažnoj antikampanji medija i konstantnoj kritici. Od prvog dana bilo je jasno da neće biti dugog veka. Pažljivo prateći istraživanja i rejtinge, prijatelji iz mladosti Borisa Tadića, sada već ključni centri odlučivanja u Srbiji, zaključili su da se stvari odvijaju u dobrom pravcu za njih. Boris Tadić je početkom 2008. godine uz podršku medija, zdušni rad i pomoć drugih političkih snaga (pre svega G17 PLUS) tipičnu američku kampanju, obećanja o radnim mestima i besplatnim akcijama i slogan “Za jaku i stabilnu Srbiju” ponovo uspeo da u drugom krugu pobedi Tomislava Nikolića i zadobije još jedan mandat na mestu predsednika. Bilo je vreme da se Boris Tadić oslobodi balasta Vojislava Koštunice i da, vođen krugom svojih prijatelja iz mladosti, krene u poduhvat pozicioniranja sebe kao apsolutnog centra moći u Srbiji. Ovo je značilo i potpunu promenu koncepta komuniciranja i predstavljanja Borisa Tadića.\nFOTO: Bilbordi za predsedničke izbore 2008. godine. Izvor: www.balcanicaucaso.org\nO tome šta se dešavalo kada je Koštunica vratio mandat narodu, kako je funkcija predsednika države dobila sasvim novu dimenziju i kako su prijatelji iz mladosti Borisa Tadića (Srđan Šaper i Nebojša Krstić) nastavili da grade mrežu moći i uticaja – u sledećem nastavku.\nPosted by selak\nCopyright 2011 Silom kuvar .All rights reserved. Powered by Blogger


Ni posle sedam dana nije poznato ko je ubio Nikolu Zečevića Zeku | InfoKG - Gradski portal - Kragujevac - Najnovije vesti\nNi posle sedam dana nije poznato ko je ubio Nikolu Zečevića Zeku\n18:30 | Petak, 19 02 2021\nNi posle nedelju dana nije poznato ko je ubio tridesetsedmogodišnjeg Kragujevčanina Nikolu Zečevića Zeku u Glavnoj ulici u Kragujevcu, iako je ubistvo zabeležno nadzornim kamerama. Ni policija, ni kragujevačko Više javno tužilaštvo, koje je nadležno za ovaj slučaj, nisu želeli da ga komentarišu, jer, kako su rekli, istraga i dalje traje. Penzionisani inspektor Policijske uprave u Kragujevcu Dragan Tomić tvrdi da ne postoji savršen zločin i da će ubica biti uhapšen.\nKo je ubio tridesetsedmogodišnjeg Kragujevčanina Nikolu Zečevića Zeku prošlog petka oko 21 čas u Glavnoj ulici? Pitanje je na koje još uvek nema odgovora. Na mestu ubistva cveće i dogorele sveće, podsećaju na stravičan zločin koji se dogodio u jednoj od najprometnijih ulica. Činjenica da je ubica još uvek na slobodi i da se nije libio da ispali više hitaca u Zečevića naočigled prolaznika, ugrožavajući i njihovu bezbednost, izaziva nemir među građanima.\nSam trenutak ubistva Zečevića zabeležile su brojne kamere video nadzora. Koliko su onda ti snimci olakšavajuća okolnost za nadležne u pronalaženju ubice, kada on još uvek nije uhapšen?\n“Kao profesionalni bezbednjak, mogu da kažem da ne postoji savršeni zločin i čvrsto verujem da će ovo teško ubistvo vrlo brzo biti rasvetljeno, jer poznajem ljude koji rade na tome. Radio se o vrlo teško krivičnom delu, koje je očigledno imalo logistiku, i kao takvo traži poseban pristup. Policajci znaju svoj posao da rade, a sama tehnika i tehnička pomagala omogućavaju da se rasvetli ubistvo”, izjavio je za TV Prva penzionisani inspektor MUP-a, Dragan Tomić.\nPolicija nije želela da komentariše ovo ubistvo, jer, kako su rekli za Prvu televiziju, ono je sada u nadženosti kragujevačkog Višeg javnog tužilaštva, iz kog su nam saopštili da je ceo slučaj u fazi istrage i da za sada ne mogu ništa da kažu.\nDa li motiv za ubistvo treba tražiti u tome što je ubijeni Zečević od ranije poznat istražnim organima po poslovima s narkoticima, ali i pucnjavi, istraga će pokazati.\nNa kraju, ne preostaje ništa drugo, nego da se sačeka da se istraga okonča, da policija i tužilaštvo utvrde koje je ubio Zečevića i da se uhapsi ubica.\nIzvor: InfoKG i TV Prva\nMesec dana od ubistva Zečevića, ubica i dalje na slobodi 14:30\nZečević sahranjen, policija i dalje traga za ubicom 14:30


Jesenji Vivaldi HR Forum – Vila As\nU sredu 23.septembra je počeo Jesenji Vivaldi HR Forum u okviru Mokrogorske škole menadžmenta. Uvodna predavanja su održali Nataša Stamenković (HR ekspert) i Ivana Mihajlović (Direct media) koselektori foruma.\nOve godine će u tri dana (25-27.09.20) tema foruma biti ljudski resursi i vreme korona virusa. Postojeći radni modeli su na testu a transformacija poslovanja je dobila novu formu. O novim trendovima u poslovanju će govoriti Aleksandra Radujko (Managing director – New media team), Petar Petrović (Head of HR – ZF Srbija), Dimitrije Stojanović (generalni direktor – Aroma)…\nPredavači će na ovogodišnjem forumu pokušati da daju odgovore na pitanja kako transformisati HR sektor. Kako merenja i dijagnostika mogu pomoći u doba neizvesnosti? Kako postojeće podatke analizirati da bi se otkrili novi trendovi i pripremile adekvatne poslovne odluke.\nViše informacija o forumu pogledajte na msm.edu.rs


Piše P.U.L.S.E, objavljeno 27/10/2020 1 komentar\nModerni hotel “Mažestik” – Remek-delo arhitekte Milana Minića\nFoto: UB “Svetozar Markovic”/VremeHotel\nMesto u prestonici gde je po prvi put poslužen kapućino u predratnoj prestonici, i danas je statusni simbol za mnoge “stare” ali i sadašnje Beograđane, kultno mesto predratnog i posleratnog prestonog grada. Hotel “Mažestik” ni posle više od osam decenija trajanja ništa nije izgubio od glamura, posebnosti i elegancije koje su ga svrstali u jedan od simbola Beograda i u 21. veku.\nMilan S. Minić, arhitekta iz “svete doline”\nMilan Minić je rođen 1889. godine u Polimskoj dolini, koju je Deroko nazvao i “svetom dolinom” opisujući bogato graditeljsko nasledstvo srednjovekovne srpske države u Polimlju, na desetine manastira i crkava izgrađenih na obalama reke. Detinjstvo i prve školske dane proveo je u rodnom Prijepolju, nadomak Mileševe i “Belog Anđela”. Noseći iz rodnog kraja uspomene na mešavinu raznih kultura, nacija i vera koje su se smenjivale na tim prostorima, svoju viziju budućeg zanimanja zaokružuje u Solunu gde pogađa gimnaziju. Po povratku u domovinu upisuje Arhitektonski odsek Tehničkog fakulteta u Beogradu.\nTokom studija počinje da radi za inženjera Leona Talvija, gde mu je poverena izrada fasada zgrada koje su nastajale u ovom ateljeu. Učestvuje u pripremi izložbenog paviljona Kraljevine Srbije na Svetskoj izložbi u Rimu 1911. godine, dok svoje poznavanje srednjovekovne srpske arhitekture “kali” uz profesora Milorada Ruvidića, sa kojim obilazi srednjovekovne srpske svetinje i pravi studije manastira Manasija i Ravanica. Učestvovao je i u razradi planova višedecenijskog projekta palate Srpske Kraljevske Akademije. I za sve vreme fakulteta, uporedo uči i slikanje i vajanje. Stručnost studenta angažovanog na raznim projektima od strane eminentnih graditelja vizirali su mu zapošljavanje 1914. godine u Arhitektonskom odeljenju Ministarstva građevina Kraljevine Srbije.\nFoto: Univerzitetska bilblioteka “Svetozar Marković”/ “Pravda”, 1937.\nOd dobrovoljca na Drinskom frontu, do druženja sa velikim Matisom\nPrvu godinu Velikog rata dočekuje kao dobrovoljac u Moravskoj diviziji na Drinskom frontu do oktobra 1915. godine. Po naređenju Vrhovne komande premešten je u Ohrid, gde se bavi katalogizacijom i beleženjem izgleda srednjovekovnih srpskih i vizjantijskih spomenika. Sledeće godine sa grupom od 3.000 srpskih boraca prebačen je u Ajačo na Korziku. Tu se druži sa italijanskim slikarom Korbelinijem, slavnim akvarelistom. Uvidevši Milanov umetnički talenat, a pre svega strast, pod njegovim uticajem i uz podršku srpske vlade odlazi u Pariz, gde završava Akademiju lepih umetnosti. Korbelini Minića upoznaje i sa slavnim Matisom. U Ajaču je organizovao 1917. godine i prvu samostalnu izložbu. Boravak u Francuskoj bio je značajan i za njegov dalji razvoj graditeljske karijere jer se u Parizu prvi put podrobno upoznaje sa modernističim talasom koji je polako zahvatao francusku arhitekturu.\nFoto: Univerzitetska bilblioteka “Svetozar Marković”/ “Vreme”, 1937.\nPredratno i posleratno vreme “Mažestika”\nPo povratku u Srbiju arhitekta Minić značajnija graditeljska dela ostvaruje kako u Beogradu, tako u Loznici i Šapcu, gde uvodi elemente modernizma u arhitektonski pejzaž gradova koji je do tada odisao konzervativnim i nacionalni stilom. Tridesetih godina XX veka pravi značajan karijerni iskorak, napušta državnu službu i osniva samostalni biro. Sinteza arhitekte i umetnika, i ono što je video i doživeo na Apeninskom poluostrvu i Francuskoj, 1936. godine pretače u prvo reprezentativno zdanje art dekoa u Srbiji, hotel “Mažestik”. I ne samo graditeljski, već i po detaljima koje predratni Beograd prepričavao “s kolena na koleno”. Mladić, liftboj u “Mažestiku” je bio crnac, a sve u skladu sa tadašnjim svetskim trendom.\nMilan Minić “smestio” je i izgradio hotel “Mažestik” u sam epicenter prestonice, na Obilićev venac. Sa jedne strane Knez Mihajlova, Trg republike, Narodno pozorište, Narodni Muzej, a ni Kalemegdan nije daleko. Sa druge, Obilićev venac, koji danas sa mnogobrojnim kafićima, predstavlja omiljeno mesto za izlazak, a tu su i beogradske reke, Sava i Dunav, Skadarlija, što kaže naš narod, “da je birao, ne bi bolje mesto izabrao”. I upravo mesto čini jednu od posebnosti “Mažestika”. Sedeći u bašti ili salonu, sve vam je “na dlanu”, a opet imate svoju privatnost koju vam niko ne narušava.\nHotel u stvari čine dva objekta, sjedinjeni u jedinstvenu funkcionalnu celinu. Prvi je izgrađen pomenute 1936, a drugi 1940. godine pod pravim uglom. Koliko je hotel bio poseban, pokazuju akvarijumi sa morskom i slatkovodnom ribom, sopstvena pekara za specijalne vrste hleba i peciva, restoran sa pokretnim krovom. Sve to i još mnogo toga, učinili su da “Mažestik” postane luksuzno stecište elite. Šezdesetih godina, prilikom rekonstrukcije “Mažestik” je ostao bez pokretnog krova. Hotel je kategorisan sa 4 zvezdice, a raspolaže sa 88 soba i 7 apartmana.\nPosleratni Hotel “Mažestik” nastavio je svoju kratku predratnu pričuo elitizmu.\nTako je u njemu, tokom pregovora Tito – Šubašić o prvoj vladi nove Jugoslavije, marta 1945. godine boravio dr Ivan Šubašić. Po formiranju privremene vlade DFJ, 7. marta 1945. u Beogradu, dr Šubašić je dobio resor spoljnih poslova. Već oktobra 1945. podneo je ostavku zbog neslaganja sa politikom u Jugoslaviji i napustio vladu.\nVremenom će političare zameniti umetnici, pre svega najpoznatiji jugoslavenski pisci koji su iz “Mažestikove” sale posmatrali svet koji je se slivao Obilićevim vencom. Ni “Mažestik” ne može proći bez vrcavih crtica legendarnog pisca, slikara, boema i svojevrsnog beogradskog hroničara Mome Kapora. Jednom prilikom Moma zapisa:\n“u uglu jedna grupa gostiju svaki dan je ritualno nanovo osvajala Prozor, Kupres, prelazila Sutjesku i Neretvu, i istrajno vodila bitke Drugog svetskog rata, dok bi u drugom kraju sedele najzanosnije Beograđanke i najlepše gošće ovog grada”.\nKo se sve upisao u knjigu gostiju?\nU vremenima kada je Istok ostao na istoku i Jugoslavija se polako “otvarala” prema Zapadu, i kroz vrata “Mažestika” prolazili su novi, glamurozni gosti. Kasnih pedesetih, šezdesetih i sedamdest godina poznata lica, od Alena Delona, Omara Šarifa, preko Elizabet Tejlor i Lajoša Zilahija, do slavne generacije fudbalera Mančester Junajteda pisala su istoriju “Mažestika”.\nSa Delonom se u “Mažestiku” upoznao Stevica Marković, i od tada kreće legenda o kontraverznom druženju “urbane legende” beogradskog i pariskog podzemlja. Marković, koji je godinama bio telohranitelj i dubler slavnog Francuza, vremenom je pesnicama i šarmom prokrčio put do pariskog visokog društva. Završio je tragično 1968. godine na pločnicima “grada svetlosti”, a mnogi su kasnije razglabali da li je njegovo ubistvo bilo posledica obračuna između mafijaša kojima je Delon bio blizak, ili pak akcija čuvene Udbe, koja je navodno imala svoje “istureno odeljenje” baš u sali “Mažestika”\nHotel “Mažestik” više puta je ugostio i krajnje ekstravagantne goste, te možemo samo da zamislimo kakva je atmosfera bila 1965. godine kada su u barskoj sali hotela “Mažestik” gostovali članovi slavnog Mulen ruža? Godinu dana kasnije, 1966. u hotelu su boravile egzotične igračice iz pariskog kabarea “Ludi konj”.\nNi filmski stvaraoci nisu mimoišli “Mažestik”, pa je dobar deo scena kultne serije “Otpisani” snimljen baš u enterijeru hotela. I još jedno mesto izaziva pažnju: portret vođe Oktobarske revolucije Vladimira Iljiča Lenjina.\nBejzbijeve bebe u “Mažestiku”\nBila je noć 6. februara 1958. godine. Februar u Beogradu uobičajan, hladnoća i sneg. U restoranu “Mažestika” temperatura je bila letnja. Za stolom igrači i rukovodstvo Mančester Junajteda i Crvene Zvezde na zajedničkoj večeri. Nekoliko sati ranije, na stadionu JNA pred 50.000 gledalaca, odigrali su nerešeno 3:3. Tako su crveno beli eliminisani iz Kupa evropskih šampiona, jer su u Mančesteru izgubili 2:1. Za večeru je poslužena krem supa, teleći ragu, punjena ćurka, mešana salata, omlet iznenađenja i još po nešto. Muzika, druženje, pesma i u jednom trenutku, kada je atmosfera bila na vrhuncu, golman “Bejzbijevih beba”, Hari Greg zgrabio je meni i krenuo od stola do stola skupljajući potpise svih igrača. Tako je “Mažestikov” meni ušao u sportsku istoriju.\nSutradan avion sa ekipom Junajteda, prilikom povratka na Ostrvo, doživeo je nesreću na aerodromu Minhen, gde je sleteo da bi dopunio gorivo. Nastradale su 23 osobe, od čega osmorica igrača Mančestera. Tako je Hotel “Mažestik”, postao nezaobilazno mesto obilaska engleskih navijača prilikom dolaska u srpsku prestonicu.\nAli vratimo se na trenutak jedan korak u prošlost na priču o arhitekti Miniću. Milanu S. Miniću posle Drugog svetskog rata nove vlasti su konfiskovale “Mažestik”, ali mu je ostavljen na poslednjem spratu apartman – atelje, koje je bilo stecište okupljanja umetnika.\nMinić je i u posleratno vreme nastavio da se bavi slikarstvom, a bio je i osnivač ULUPUDS-a, (Udruženje likovnih umetnika primenjenih umetnosti i dizajnera Srbije ) i od 1953. do 1963. godine prvi predsednik. Bio je i potpredsednik Inženjerske komore. Godine 1953. godine o životu i radu prve žene arhitekte u Srbiji, Jelisavete Načić objavio je rad.\nMilan je imao sina Olivera Minića, koji je išao očevim stopama, arhitekturom. Radio je urbanističke planove za Prijepolje, Novu Varoš, Prilep. Bio je deo stručnjaka autora Generalnog urbanističkog plana Beograda 1950. godine. Svoju zaostavštinu poklonio je kroz “Legat Olivera Minića” koji je smešten u Prijepolju. Testamentom iz 1975. godine on je Biblioteci zaveštao knjige, očev štafelaj i slike “Autoportret” i “Pejzaž Zlatara”, kao i štednu knjižicu sa dve hiljade dinara za kupovinu knjiga. Sve pod imenom “Dar slikara i arhitekte Milana S. Minića Biblioteci u Prijepolju, rodnom mestu Milana S. Minića”.\nNajvrednije delo Milana S. Minića, Hotel “Mažestik” proglašen je za nepokretno kulurno dobro i nalazi se pod zaštitom Zavoda za zaštitu spomenika kulture grada Beograda.\nArhitektura, Beograd, Mažestik\nHotel “Mažestik” napisao/la P.U.L.S.E dana 27/10/2020\nУ чланку је доста тога прескочено, посебно детаљи везани за супругу М. Минића, Јелену Минић, такође архитекту, која је са својим супругом активно учествовала у изградњи хотела, а онда и у његовом уређењу. Иначе, хотел је после Другог светског рата одузет Минићима, по неколико основа, а пре свега као ратној добити, али им је после жалбе власника да је он био реквириран од стране окупатора, па није могло да буде речи ни о каквој ратмој добити, враћен. Међутим, то је трајало само пар дана, после чега је уследио уговор о поклону, по коме су Минићи без икакве надокнаде, хотел “поклонили” држави. Да, дозвољено им је да до смрти користе апартмане на 5. и 6. спрату, који су потом такође прешли у државне руке. Током времена, а нарочито у време кад је г-дин Бубало био министар, део хотела је продат г-дину Кнежевићу (“Атлас”), неке деонице подељене запосленима и то је то. Наследници, који су једва дочекали закон о реституцији, сусрели су се са чињеницом да се то не односи на хотел, будући да је поклоњен, а уговор о поклону је необорив! И тако је ова тужна прича “крунисана” на начин као и многе друге код нас.


Hronika - datum: 2020-09-23 ALBANSKA POLICIJA POKRENULA ISTRAGU PROTIV JEDNOG OD VOĐA KRIMINALNE GRUPE\nErogen Brajović Brajović osumnjičen za pripremanje pet atentata Kako prenose albanski mediji, Erogen Brajović je uhapšen nakon nekoliko mjeseci intenzivne istrage o aktivnostima kriminalnih grupa i u funkciji istraživanja nedavnih kriminalnih radnji u Albaniji\nAlbanski istražni organi sumnjiče Erogena Brajovića za pripremanje pet atentata, među kojima i jedan politički motivisan bombaški napad, potvrđeno je „Danu“ iz više izvora. On je više puta saslušavan na te okolnosti i svaki put je negirao bilo kakvu umiješanost u izvršenju tih krivičnih djela. Osim njega, za ta krivična djela osumnjičena su još trojica albanskih državljana koji se nalaze u pritvoru.\nBrajović je ranije uhapšen u akciji albanske policije kodnog imena „Snaga pravde“.\nKako prenose albanski mediji, Erogen Brajović je uhapšen nakon nekoliko mjeseci intenzivne istrage o aktivnostima kriminalnih grupa i u funkciji istraživanja nedavnih kriminalnih događaja u Albaniji.\nOsim Brajovića, tada su uhapšeni i Ilir Rustemi (Bajri), Emrah Plaku i Astmer Bilali, dok se za jednom osobom intenzivno traga. Oni se sumnjiče za više ubistava i teških krivičnih djela počinjenih na teritoriji Albanije. Povezuju se i sa nekim bombaškim napadima sa političkom pozadinom.\nMinistarstvo pravde Albanije uputilo je ranije dopis Višem sudu u Podgorici u kojem su naveli da je državljanin Albanije Erogen Brajović u toj zemlji osumnjičen za isto djelo za koje mu se sudi u Crnoj Gori. Ovaj dopis pročitan je na suđenju u Višem sudu u Podgorici, gdje se na optuženičkoj klupi nalaze članovi tri organizovane kriminalne grupe koje se terete za više likvidacija.\nU predmetu koji se vodi pred Višim sudom u Podgorici kao organizatori kriminalnih grupa označeni su Brajović, Igor Vukotić i Ranko Radulović. Kako se navodi u optužnici, članovi tih kriminalnih grupa postali su Željko Radulović, zaštićeni svjedok čiji je pseudonim Jadranko Jonski, Nikola Mandić, Stefan Radulović, Luka Radulović, Radoš Petrušić, Darko Vicković, Ratko Martinović, Radivoje Preradović, Nenad Lubura, Ivan Todorović, Miladin Dedović, Milovan Peruničić i Željko Matijašević. Optužnicom su obuhvaćeni i Zlatko Matanović i Stefan Perović.\nPrema navodima iz optužnice, Brajović, Radulović i Vukotić pripremali su likvidacije bivših i sadašnjih policijskih službenika Zorana Lazovića, Duška Golubovića i Duška Koprivice, njegovog sina Strahinje Koprivice i navodnih članova „kavačkog klana” Darka Janjića, Radovana Mujovića, braće Nikole i Vladimira Banićevića\nU optužnici SDT-a koja obuhvata 19 optuženih, između ostalog, sadržan je i iskaz svjedoka saradnika pod kodnim imenom Jadranko Jonski, koji je, prema optužnom aktu, bio zadužen da ubije Vjekoslava Lambulića po nalogu Erogena Brajovića. Osim Jonskog, članovi Brajovićeve grupe, prema tvrdnjama SDT-a, postali su i Zlatko Matanović i Stefan Perović.\nU optužnom aktu se navodi da je Erogen Brajović stvorio kriminalnu grupu, a sebi odredio da planira izvršenje krivičnih djela u budućnosti, da daje naredbe i uputstva pripadnicima kriminalne organizacije za izvršenje krivičnih djela, ali i da obezbjeđuje novac za njihovo izvršenje. Po optužnici, Matanović je bio zadužen da vrbuje članove kriminalne grupe, pridobio je svjedoka saradnika Jonskog za pripadnika kriminalne organizacije, predstavivši Brajovića kao moćnog čovjeka i kriminalca koji će imati posla za njega u Crnoj Gori.\nPotom je Jonski sa Matanovićem otišao u Skadar kod Brajovića, „jednog od opasnijih ljudi u Albaniji, koji se bavi ubistvima, iznudama, švercom droge i zelenašenjem“.\nâBrajović je više puta hapšen i puštan. Početkom septembra prošle godine uhapšen je u Skadru u velikoj akciji albanske policije, pri čemu su zaplijenjeni oružje i droga. Odmah mu je određen pritvor do 30 dana, ali su se njegovi branioci žalili na tu odluku. Apelacioni sud u Tirani ukinuo je odluku o određivanju pritvora, utvrdivši da Brajović nije prijetnja, kako je opisan, i da je dovoljna blaža mjera. Određen mu je kućni pritvor i elektronska nanogica.


PRibližimo opštinu građanima u Banja Luci — Centar Modernih Veština\nCentar Modernih VeštinaKomunikacijaPRibližimo opštinu građanima u Banja Luci\nPRibližimo opštinu građanima u Banja Luci\nPRibližimo opštinu građanima je dogogodišnji program koji Centar modernih veština sprovodi još od 2003. godine sa ciljem podizanja kapaciteta opština i gradova za bolju komunikaciju i izgradnju odnosa sa svim zainteresovanim javnostima. Na poziv holandske organizacije VNG International, Miloš Đajić je održao predavanje na konferenciji “Mediji i lokalne samouprava”. Ovu konferenciju su zajednički organizovali Savez opština i gradova Republike Srpske i Udruženje novinara Republike Srpske.\nGradonačelnik Banja Luke i predsednik SOGRS govorio je o važnosti uloge medija u informisanju građanki i građana i njihovom uključivanju u proces donošenja odluka. “Lokalne zajednice su važne i treba ih staviti u fokus interesovanja građana jer se 90 odsto prava ostvaruje u upravo u lokalnim zajednicama.”\nZoran Sovilj, potpredsednik udruženja novinara RS je istakao da po dostupnim podacima 30 od 65 opština u Republici Srpskoj nema lokalni mediji na svojoj teritoriji. Takođe je prezentovao druga međunarodna iskustva kako obezbediti pravovremeno i kvalitetno informisanje građanki i građana.\nMiloš Đajić je predstavio projekat “PRibližimo opštinu građanima” i pozvao predstavnike medija i sve druge aktere da na predstojećim lokalnim izborima podstaknu stranke na nove i kreativne ideje za rešavanje pitanja komunikacije sa građanima.\nIstaknuti su dobri primeri grada Banja Luke i njihovog odeljenja za odnose s javnošću koji je dobar primer za sve u regionu. Podsetio je i da je odeljenje za odnose s javnošću u Banja Luci ISO standardizovano. Predstavljeni su i pimeri iz Srbije o komunikaciji gradske opštine Vračar kao dobar model i pravac koji bi mnoge opštine mogle da slede. Rečenica koja je kasnije često puta u diskusiji spominjana je da “svaka pristojna organizacija u današnje vreme mora imati svoj medij”.\nPosle burne diskusije koja je bila prouzrokovana nezadovoljstvom predstavnika 16 lokalnih radio stanica koji od Vlade Republike Srpske nisu dobili tražena sredstva doneti su zaključci.\nIzmeđu ostalog da se podstaknu opštine i gradovi da unapređuju znanja i veštine zaposlenih u odeljenjima za odnose s javnošću. Takođe je Vladi RS preporučeno da na transparentniji način dodeljuje sredstva kojima pomaže opstanak lokalnih medija u vremenu krize.


I pored loših ocena, Mafia 3 se izuzetno dobro prodaje - PLAY!\nI pored loših ocena, Mafia 3 se izuzetno dobro prodaje\nVeliki izdavači se u poslednje vreme pitaju kada je igra zaista loša – kada dobije loše ocene ili ako se ne prodaje dobro. Kako tvrde iz 2K, prodaja im nije problem dokle god se priča o igri.\nNaime, po najnovijem finansijskom izveštaju iz Take Two, najnovija Mafia je najbrže prodavana 2K igra do sada. Koliko je uspešna, govori podatak da je samo tokom prve nedelje prodato čak 4.5 miliona primeraka i time je dosadašnji šampion prodaje NBA 2K oboren sa trona.\nMafia 3 je primljena sa vrlo lošim recenzijama u početku, a ni nas nije naročito oduševila, ali to apsolutno ne brine glavešine u Take Two i 2K. Direktor kompanije Take Two je izjavio da su ocene koje je igra dobila niže od očekivani, ali da primećuje ”anomalije” u sistemu ocenjivanja igara pa je igra dobila i nezanemarljiv broj visokih ocena. Takođe se i dobro prodaje, kao što je već pomenuto. Da li će to 2K krenuti Bethesdinim stopama i početi da manje značaja daje časopisima i sajtovima koji ocenjuju igre, a prebaciti fokus na čistu promociju preko strimera i jutjubera, ne bismo bili iznenađeni. Uostalom, 2K mnogima (pa ni nama) nije poslao review kopije Mafie ali ni nove Civilizacije.\nRelated Items:2K Games, mafia 3, Mafia III


Hocu.ba Poziv: Virtuelna panel diskusija o tekstilnoj industriji “Dan poslije” – Hocu.ba\nKomore i poslovna udruženja iz Bosne i Hercegovine, Albanije, Sjeverne Makedonije i Srbije, koje podržava švicarski projekat SIPPO, organizuju virtuelnu panel diskusiju na temu tekstilne i modne industrije pod nazivom “Dan poslije”, u srijedu, 25.06.2020 sa početkom u 15:00 časova na online platformi MS Teams.\n“Dan poslije” u tekstilnoj industriji (sektor modne i radne odjeće) biće tema virtuelne panel diskusije na kojoj će kupci iz Njemačke i predstavnik udruženja DTB iz Njemačke (https://www.dialog-dtb.de) podijeliti podijeliti svoje viđenje i trenutnu situaciju na tržištu kao i moguće planove oporavka do kraja 2020. godine.\nVanjskotrgovinska komora Bosne i Hercegovine – Muris Pozderac ([email protected]),\nPrivredna komora RS – Aleksandra Mihajlović Bijelić ([email protected]) ili\nUdruženje “UTOK” – Amir Međić ([email protected]).\nAutor Hocu.ba praksa Bosna i Hercegovina online panel diskusija\n« Hoću Na Put! #13\nJavni poziv za Thinkerica ljetnu školu za djecu i mlade u organizaciji TPO Fondacije »


Escape from forest - MKS Zoran\nU pitanju je igra memorije i orijentacije u prostoru, aktivnog karaktera, varijacija na temu escape room-a samo u šumi, a svoje uporište ima i u bajci o Ivici i Marici.\nDeca pri prolasku kroz šumu ostavljaju tragove, a cilj igre je da se po tim istim tragovima vrate i nađu izlaz iz šume. U zanosu igre deca prepešače kilometre i kilometre a da toga nisu ni svesna i koje ne bi prepešačla ni uz kakav nagovor.\nIgra je timska, razvija duh saradnje te motoričke i intelektualne sposobnosti. Vreme trajanja oko sat i po.


Kancelarija za KiM: Planinarima uskraćena sloboda kretanja - Kancelarija za Kosovo i Metohiju, Vlada Republike Srbije\nNaslovna » Aktuelno » Vesti »Kancelarija za KiM: Planinarima uskraćena sloboda kretanja\nKancelarija za KiM: Planinarima uskraćena sloboda kretanja\nVelikoj grupi planinara iz centralne Srbije i sa Kosova i Metohije danas je uskraćena sloboda kretanja i zabranjeno im je da iz Ski-centra Brezovica i Štrpca krenu na pešačku turu ka Ljubotenu, najvišem vrhu Šar planine.\nJedna grupa planinara je intervencijom policije blokirana u Ski-centru Brezovica, dok je druga grupa zaustavlјena u dva autobusa na putu ka Štrpcu.\nBeograd i Priština nisu saglasni oko mnogih stvari, ali postoji, verujemo, opšta saglasnost da je Šar planina prirodni biser i uskraćivanje prava lјubitelјima prirode da se u to lično uvere ne može se braniti nikakvim racionalnim argumentima, što prištinska policija nije ni pokušala da učini, jer je zabrana izrečena bez ikakvog obrazloženja.\nOvakva vrsta ograničavanja slobode kretanja je najobičnija demonstracija sile i očigledna manifestacija šovinizma, jer planinarske ture na Šar planini su sasvim uobičajena stvar, osim kada su planinari srpske nacionalnosti.\nApelujemo na predstavnike međunarodne zajednice na Kosovu i Metohiji da odlučno reaguju u ovakvim situacijama, jer incidenti, poput današnjeg, nanose nepopravlјivu štetu pokušajima da se izgradi međunacionalno poverenje i napravi otklon od nastojanja Prištine da se međuetnički jaz u našoj južnoj pokrajini produbi.\nMolimo i srpske planinare i građane Štrpca da budu mirni i da ne nasedaju na još jedan očigledan pokušaj provokacije od strane Prištine.


Mreza kroz struju !\nPrimena veštačkih neuronskih mreža kroz softver Synapse\nStruja kroz jedan molekul\nKako propustiti dve fizičke mrežne konekcije kroz jedan UTP\n064 mreža nastavlja da UDARA ŠAMARE 063 mreži - 064 UMTS\nMyCity » Domaća IT scena, internet provajderi » Mreza kroz struju !\nNapisano na dan: 26.9.2004\nPoslao: 26 Sep 2004 20:46\nInteresantan je tekst !\nMSI HomePlug Adapter EC14H\nLAN NA 220V\nIdeja da se za komunikaciju u okviru stambenih prostorija koriste kablovi koji us vec ranije ugradeni u zidove nije nova. Nije nova ni ideja da se prenos podataka vrši preko kablova koji služe za protok elektricne energije («Svet kompjutera» 9/2002 i 2/2003). Medutim, prvi put imamo uredaj koji uspostavlja komunikaciju izmedu više racunara kroz elektricne kablove po principu lokalne mreže.\nTehnologija PLC na niskonaponskim vodovima omogucava prenos podataka brzinom do 14 Mbit/s. Možda ce se na prvi pogled ova brzina uciniti kao nedovoljna kada su u pitanju lokalne mreže, medutim ona je više nego dovoljna kada su u pitanju stvari poput Internet saobracaja, igranja mrežnih igara, prenošenje video zapisa. Ova tehnologija nije pogodna jedino za aplikacije koje zahtevaju veliki protok podataka. No, s obzirom na to da je ona namenjena upotrebi u stambenim prostorima, malim preduzecima, zgradama u kojima se ne smeju postavljati novi kablovi (npr. zgrade od istorijskog znacaja) ili kao premošcavanje komunikacionih kanala u industriji, brzina koju ona pruža više je nego zadovoljavajuca. Uostalom, još pre nekoliko godina je zakljuceno da je za kucne komunikacije 10Mbit/s optimalna brzina.\nProizvođač: Microstar (www.msi.com.tw)\nKontakt: MB Soft (www.mbsoft.rs)\nU svetu sve više proizvodaca pravi PLC komunikacione uredaje za pravljenje lokalnih mreža. Na naše tržište je pristigao prvi uredaj koji je proizveo Microstar. Rec je o modelu EC14H (MS-6821) koji poseduje RJ-45 prikljucak, što znaci da se s racunarom povezuje preko Ethernet kartica flat RJ-45 ili «mrežnim kablom». U kutiji se pored uredaja isporucuje upravo jedan takav kabl dužine dva metra, kratko uputstvo za instalaciju i CD drajverima i detaljnim uputstvom. Microstar u svom proizvodnom programu ima i uredaj iste funkcionalnosti koji se s racunarom povezuje preko USB porta (UB14H, MSI-6812), ali se on još uvek ne može kupiti kod uvoznika.\nMSIHomePlug Adapter EC14H je raden tako da zadovoljava standarde IEEE 802.3 (10Base-T - rec je o Ethernet standardu brzine 10Mbit/s) i HomePlug 1.0.1. Drugi standard je odgovoran za komunikaciju preko elektricnih kablova i sadrži Auto-Fallback sistem zadužen za ponovno uspostavljanje veze nakon prekida i tri vrste modulacije signala koje omogucavaju 13, 75, 8, 4 i 1 Mbit/s. Izbor vrste modulacije zavisi od kvaliteta i dužine linije i stepena šuma. Maksimalna deklarisana udaljenost dva racunara iznosi 200m mereno kroz strujnu instalaciju.\nOvakva vrsta mreže omogucava spajanje velikog broja racunara u zvezdastu strukturu, što je slicno vezivanju racunara na jedan HUB. Znog toga postoji 56-bitna DES enkripcija koja omogucava da u mreži komuniciraju samo racunari koji imaju isti kljuc. HomePlug sistem radi u frekventnom opsegu od 4,5 do 21 MHz, koji se deli na 84 kanala, što je i teoretski maksimum po pitanju virtuelnih LAN-ova. Dakle, poredenje ovog sistema sa klasicnom mrežom sa HUB-om apsolutno važi, ali svaki ucesnik ima svoj zasebni kanal i punu brzinu (ukoliko nema smetnji) nosilaca ciji se izbor vrši u zavisnosti od detektovanog šuma.\nEC14H neodoljivo podseca na uredaj za teranje komaraca. Težak je 135g i radi na temperaturama od 0 do 45 stepeni Celzijusa. Da bi uredaj funkcionisao, potrebno ga je ubaciti u utikac koji ima napon naizmenicne struje izmedu 90 i 265V, frekvencije od 50 do 60Hz. Pri normalnom radu uredaj troši samo 3W, mada je u praksi pokazao veliku toplotnu disipaciju.\nDa bi racunar prepoznao uredaj, mora se prvo instalirati program za podešavanje koji radi pod Windows-om 98SE/ME/2000/XP. Nakon prikljucivanja uredaja i startovanja softvera, na ekranu ce se prikazati MAC adresa uredaja i kvalitet veze ukoliko je na elektricnu mrežu spojen bar jedan ovakav uredaj. Iz kontrolnog softvera je moguce pregledati i spisak uredaja s kojima se može komunicirati, kao i brzinu komunikacije. Kontrolni sofver služi za podešavanje lozinke na osnovu koje se generiše DES kljuc i formiraju virtuelni LAN-ovi. Samo uredaji koji imaju istu lozinku moci ce da komuniciraju. Kada se instalira uredaj, on preuzima mrežne parametre Ethernet adaptera preko kojeg je spojen na racunar.\nTestiranje uredaja smo obavili u zgradi koja je gradena pre petnaest godina. Dakle, rec je o sistemu sa trofaznom strujom gde se na svaka cetiri sprata nalaze brojila odakel kablovi idu na glavni razvodni orman koji se nalazi u suterenu. Ovo napominjemo jer je nemoguce utvrditi dužinu kablova izmedu dva racunara koja komuniciraju. S obzirom na konfiguraciju elektronske mreže, može se desiti da dva stana sa susednih spratova imaju dodirnu tacku tek na glavnom razvodnom ormanu, tj. Da wsu gledano kroz strujne kablove veoma udaljeni.\nPrvo smo obavili testiranje u okviru jednog stana, ubacujuci dva uredaja u isti produžni kabl. Brzina komunikacije je iznosila ocekivanih 14Mbit/s. Izmedu vecine uticnica u stanu brzina je iznosila 13Mbit/s, ali sa jednom smo imali problema i postizali brzinu od samo 8Mbit/s.Zatim smo jedan uredaj odneli na 4. sprat, a jedan na 11. sprat i nismo uspeli da uspostavimo konekciju. Nakon toga smo uredaj sa 4. sprata preselili na 7. sprat, ali ponovo bez uspeha. Tek kada smo uredaj doneli na 10.sprat, uspostavljena je konekcija od jedva 3Mbit/s.\nZatim smo pristupili testiranju kvaliteta veze u okviru jednog stana i došli do zakljucka da je brzina odziva kod standardnog 32-bajtnog ping paketa 10ms. Cesto je i manja od toga, ali nikako ne dolazi do gubitka TCP/IP paketa. Zatim smo u sobi u kojoj se nalazio jedan uredaj, u strujnom kolu, prikljucili bušilicu snage 500W i dali maksimalan broj obrtaja (bez opterecenja), ali to uopšte nije uticalo na merljive parametre veze.\nMSI EC14H po ceni od 60 evra po komadu predstavlja možda malo skuplje rešenje za umrežavanje, ali ako uracunate cenu kablova, instalacije sa kanalicama (ako ne želite da imate kablove o koje cete se saplitati) i loma koji ce se napraviti bušenjem zidova. Onda to više nije skupo. Takode, ukoliko se cesto selite, ovo je idealan nacin za povezivanje racunara. Brzina uredaja je dovoljna za najveci deo primena, a dobijate onoliki broj prikljucnih mesta koliko uticnica imate u kuci. Dakle, Internet i u kupatilu!\nSvet kompjutera 8/2004\nSajt proizvodjaca: http://www.msi.com.tw/program/products/communicati.....hp?UID=604\nTeksty preuzet sa : http://www.mbsoft.rs/Vesti/ec14h.htm\nPoslao: 27 Sep 2004 00:26\na sta mislish zasto to niko ne koristi?\nPoslao: 27 Sep 2004 09:00\nPridružio: 09 Jul 2003\nGde živiš: Vrbas / Vojvodina\nJa cuo da nemoze preko 200m, a drugo cena je oko 60eura sto bas i nije malo... znas li koliko utp kabla ima za te pare\nPoslao: 27 Sep 2004 09:47\nPa kontam da je 60 eura puno, ali interesantna je stvar. Morace da padne cena pre ili kasnije, stim da protok i nije neki ! Sve u svemu, interesantno je kao informacija !\nPoslao: 27 Sep 2004 09:50\nZnam da to nije tako novo, jedan moj drugar je pre nekih 6,7 godina radio maturski na tu temu... Ne znam da li je tada uspeo da izvede to i u praksi...\nPoslao: 27 Sep 2004 10:59\nPa koliko vidim iz teksta, uradili su praktican test !\nPoslao: 27 Sep 2004 11:06\nZnam, nego kazem da ne znam da li je vec tada (pre 6 god) to uspeo da izvede...\nPoslao: 27 Sep 2004 11:54\nPa pokusavam da uradim jednu veliku mrezu, gde je kabliranje gotovo nemoguce, ustvari sve je jeftinije od kabliranja. U pitanju je spratna kucakoja je preuredjena u kancelariju ! Zidovi su prilicno debeli, busenje ili probijanje istih bi jako skupo kostalo, te imam opciju WIFi (ako moze kroz tolike zidove) i ovo. Jednostavno, zidovi su uradjeni i nadrkani, pa bi busenje i lupanje kostalo kao prva ljubav, drugo, ima puno racunara, a toliko kabela NESME da e vidi !\nPoslao: 28 Sep 2004 09:11\nRadi posao ali ne tako stabilno kako bi se ocekivalo.\nProblem nekada moze da predstavlja ako su korisnici na razlicitim fazama. Jednostavno se mreza ne vidi.\nKada se stave na istu fazu na isti strujni prikljucak - radi. Cim se ode, kablovskim putem jedno 100m - slabiji je protok.\nProblem kod nas, konkretno, je sto postoji previse shuma u samim energetskim vodovima. Em sto napon varira, em sto je frekvencija isto sranje ...\nPoslao: 28 Sep 2004 09:26\nŠto znači ni da u stanu ne bi moglo da se ostvari tako nešto, jer ja u stanu imam tri faze i skoro svaka soba je u različitoj fazi.\nOvaj topic je pregledan 6775 puta\nUkupno su 715 korisnika na forumu :: 34 registrovanih, 8 sakrivenih i 673 gosta :: [ Administrator ] [ Supermoderator ] [ Moderator ] :: Detaljnije\nKorisnici trenutno na forumu: A.R.Chafee.Jr., AK - 230, Atomski čoban, Boris90, cvrle312, djboj, eighty-one, Georgius, ILGromovnik, JOntra, kolateralnasteta, Konda, ljuba, Markoni29, mcgunner, micoboj, moldway, mushroom, nemkea71, pavle_pzs, pedja.st, pein, RiV, ruseskij, samsung, segax1, Snorks, Sr.Stat., tmanda323, USSVoyager, VJ, vlvl, vukdra, |_MeD_|


NAŠE PIONIRKE U POSETI ''DREAMLANDU''\nDanas su predstavnici našeg Kluba, sportski direktor Vasa Mijić i odbojkašice pionirske selekcije, Milica Janković, Teodora Kričković i Ksenija Radivojkov posetili ''Dreamland'', novosadsku predškolsku ustanovu i kroz šalu i igru demonstrirali odbojkaške veštine devojčicama i dečacima ovog vrtića.\nOni su, u sat vremena lepog druženja, upoznali decu sa odbojkom i sportom uopšte kao jednim od najlepših oblika zdravog načina života.\nUz obećanje da će se videti još koji put, ispraćene osmesima dece, naše odbojkašice su napustile ''Dreamland'' ostvarivši tako svoj san da postanu uzori mladjim naraštajima koji tek kreću stazama sporta.\nPermalink | Comments (0) | Last Updated on September 13, 2019\nVOLLEYOVCI OPET U SLOVENIJI\nSaradnja sa OK Logatec iz istoimenog mesta u Sloveniji se nastavlja na obostrano zadovoljstvo. I ove zime, u februaru mesecu, selekcije našeg Kluba će gostovati na medjunarodnom turniru koji organizuje Logatec.\nNakon sastanka, koji je organizovan u Novom Sadu, predesednik slovenačkog Kluba, Danijela Jekić Borković, koordinator svih selekcija SK Volley, Slobodan Velemir i trener Dragan Stojić, dogovorili su se da će 21/22/23. februara naš Klub posetiti Sloveniju.\nU vremenu ispred nas preciziraće se koje od selekcija će krenuti put Logateca., a jedno je sigurno, da će i ovog puta biti lepo i svrsishodno gostovanje kod naših sportskih prijatelja.\nPermalink | Comments (0) | Last Updated on September 7, 2019\nDVA ZLATA NA ''DANIMA PIVA''\nTradicionalno, već nekoliko godina u nazad, mladje takmičarske selekcije našeg Kluba novu sezonu započinju u Zrenjaninu, na manifestaciji Dani piva, u okviru koje se igra streetvoley turnir a u organizaciji OK Klek Srbija šume.\nU mnoštvu ekipa iz Vojvodine i Srbije, naši dečaci i devojčice, njih pedesetak, predvodjeni trenerima Mitrom Banjcem i Draganom Stojićem, obradovali su nas dobrom igrom, sportskim ponašanjem na takmičenju i medaljama u obe konkurencije.\nZlato su osvojile dve ekipe dečaka, stariji u 2004. i najmladji u kategoriji 2006.\nKod devojčica, odbojkašice našeg kluba nisu uspele do trona, ali su se iskreno radovale, uživale u igri i druženju sa vršnajkinjama iz čitave Vojvodine.\nLepe vesti stigle su danas poslepodne na adresu našeg Kluba a iz kancelarije Odbojkaškog saveza Srbije. I ove godine, predstavnici našeg Kluba, njih dvojica, učestvovaće u jednom od selektivnih kampova (za 2004/2005 godište) koje organizuje Savez, a kojim će rukovoditi trener Radomir Veličković.\nNakon srebra kojeg su zajedno sa svojim saigračima osvojili u Kikindi, na finalnom turniru predpioniorskog Prvenstva Vojvodine, i individualnih priznanja za najbolje, naši odbojkaši, Dušan Ćućilović i Jovan Krnjajić, dobili su poziv za Omladinski kamp perspektivnih odbojkaša Srbije, koji će se od 04-10.07.2019. održati u Karatašu!\nPrivilegija da se od toliko dečaka koji igraju odbojku baš dvojica iz našeg Kluba nadju u 16 odabranih svakako prija ali i obavezuje. Nadamo se, da će naši odbojkaši, opravdati poziv, i stopama svojih prethodnika iz SK Volleya, na pravi način predstaviti sebe, svoje saigrače i Klub u celini, steći nova uskustva i iskoristiti priliku da medju najboljima u Srbiji pronadju svoje mesto i u budućnosti.\nPermalink | Comments (0) | Last Updated on June 17, 2019\nNa prvom prvenstvu Vojvodine za predpionire, kojeg je organizovao Odbojkaški savez Vojvodine, naši dečaci rodjeni 2005. i mladji, puleni trenera Mitra Banjca, su osvojili drugo mesto i okitili se srebrnim medaljama.\nNakon grupne faze, posle koje su naši odbojkaši izvojevali tri pobede, odigrao se finalni turnir, u Kikindi, na kojem su, pored naših, učestvovali i dečaci iz Proletera Zrenjanin, OK Novi Sad i Bavaništa.\nU prvoj utakmici finalne runde naši dečaci su savladali ekipu Novog Sada, koju su u ovom takmičenju predstavljali odbojkaši iz Sremskih Karlovaca. Rezultat je bio 2:1. Proleter iz Zrenjanina bio je takmac našem timu u drugoj, ispostaviće se ključnoj, utakmici turnira. Nakon velike drame, posebno u drugom setu kada je naš tim imao dve set lopte, Banaćani su zasluženo slavili sa 2:0 i time sebi trasirali put prema zlatu. U poslednjoj utakmici, u borbi za drugo mesto u pokrajini, protiv Bavaništa, naši dečaci su odigrali sjajno i sa ubedljivih 2:0 došli do drugog mesta. Bavanište je na kraju, bilo treće,dok su Karlovčani, u dresu Novog Sada, zauzeli četvrto mesto.\nSjajno organizovani finalni turnir završen je svečanom ceremonijom na kojoj su naši odbojkaši, Dušan Ćućilović i Jovan Krnjajić, proglašeni za najboljeg dizača odnosno smečera u Vojvodini.\nDECA POBEDILA VRELINU - 11. TROFEJ SK VOLLEY ZADOVOLJIO SVE UKUSE\nPobedila je odbojka, pobedila su deca. 11. po redu, Trofej SK Volley u streetvolleyu je po ocenam svih učesnika - uspeo. U vrlo teškim uslovima, po velikoj vrućini, odbojkaši i odbojkašice, njih oko 700, iz tridesetak klubova, rasporedjeni u 96 ženskih i 22 muške ekipe, su ipak, sa osmesima napustili sportske terene OŠ ''Desanka Maksimović'' u Futogu, sa željom da se vidimo i dogodine.\nPosle reči dobrodšlice, našeg odbojkaškog velikana, Andrije Gerića, počela su takmičenja u dve starosne kategorije devojčica i dečaka. Na 16 terena odigrano je mnoštvo zanimljivih utakmica. Kako je vreme prolazilo, deca su bila sve razigranija na pravougaonom terenu, jednako isto i van njega, koristeci slobodno vreme za igru.\nNa kraju, u predvečerje, nakon utakmica za medalje, dobili smo i najbolje u sve četiri kategorije.\nU konkurenciji devojčica, 2007. i mladje, slavile su odbojkašice temerinskog Grbića, druge su bile devojčice iz Kleka a treće iz novosadskog Štrand volleya. Najbolja odbojkašica bila je Lena Mihaljica iz pobedničke ekipe.\nEkipa Ns volley teama je u velikom i vrlo kvalitenom finalu, u kategoriji 2005/2006, posle taj breka savladala OK Beograd, doksu u meču za bronzu Grbičke bile bolje od Smeča iz Veternika. Odbojkašica NS Volley teama, Prašcević Maša, ponmela je titulu MVP.\nU obe kategorije dečaka dominirali su odbojkaši SK Volleya. Puleni trenera Banjca osvojili su prva mesta u obe kategorije još jednom pokazavši da su medju najboljima u Vojvodini.\nKod starijih, 2004/2005, srebrni su bili odbojkaši Kleka, dok su kao treći, bronzu osvojili, odbojkaši OK Vojvodina Ns seme. Jovan Torbica, odbojkaš prvoplasirane ekipe SK Volley, izabran je za najboljeg odbojkaša.\nU mladjoj grupi takmičenja, SK Volley 2 je osvojio srebro , dok su Klečani, u borbi za III mesto, nadigrali OK Bečej. Za najboljeg igrača, žiri je odabrao, Uroša Popina iz SK Volley.\nOrganizacija je, kao i godinama u nazad, bila veoma dobra. Tehnički partner našeg Kluba, OK Futog West, je i ove godine dao veliki doprinos u planiranju i sjajnoj realizaciji ovog spektakla. Namibid, proizvodjač sportskih rekvizita za odbojku je darivao najbolje, baš kao i Galerija satova Berić.\nPermalink | Comments (0) | Last Updated on June 9, 2019\nMLADJI PIONIRI IZBORILI PLASMAN NA F4 PRVENSTVA VOJVODINE\nNa svom prvom, zvaničnom - velikom takmičenju, Prvenstvu Vojvodine za predpionire (2005. i mladji), naši dečaci su pokazali da su dostojni naslednici svojih starijih drugara, šampiona Vojvodine u konkurenciji pionira.\nIzabranici trenera Banjca su dominirali u Petrovaradinu gde je odigrana grupna faza ovog takmičenja. Oni su, najpre, u prvom kolu, savladali ekipu Bečeja sa 2-0, zatim Srem iz Sremske Mitrovice istim rezultatom, da bi na kraju sa 2-1 u setovima, nadigrali Banaćane, ekipu Bavaništa.\nOsvojivši prvo mesto u svojoj grupi, oni su izborili finalni turnir, na kojem će, 15/16.6.2019., ukrstiti koplja sa odbojkašima Bavaništa, Proletera iz Zrenjanina i Sombora, te pokušati da kao i pioniri ponesu titulu najboljeg u pokrajini.\nPermalink | Comments (0) | Last Updated on June 3, 2019\nDEČACI DOMINIRALI U BAČKOM GRADIŠTU, DEVOJČICE TAKODJE DOBRE\nPrvi u seriji streetvolley turnira, na kojima že nastupati odbojkaši i odbojkašice našeg Kluba, završen je u Bačkom Gradištu, a obeležili su ga naši dečaci. Devojćice su takodje bilo uspešne, istina bez medalja, ali sa vidnim napretkom u svom sportskom razvoju.\nTreneri Dragan Stojić i Nikola Emer u Bačko Gradište su odveli 11 ekipa koje su u sjajnom ambijentu stadiona Budućnosti proveli lep dan, družili se sa svojim vršnjacima i odigrali mnoštvo utakmica. Na turniru je učetvovalo preko stotinu ekipa iz dvedesetak klubova Vojvodine, Beograda i BiH.\nU narednom periodu naše ekipe očekuje još nekoliko turnira. Prvi na redu je već u subotu, 25.5-2019. u Temerinu, kojeg organizuje naš prijateljski klub, OK Grbić. a na kojem će nastupiti naše pionirke.\nNaravno, centralni dogadjaj je svakako 11. Trofej SK Volley, koji će i ove godine biti u Futogu. Turnir, čiji smo domaćini, planiran je za 8.6.2019. a učestvovaće oko 800 malih odbojkašica i odbojkaša.\nPermalink | Comments (0) | Last Updated on May 19, 2019\nMINIMALAN PORAZ RASPRŠIO SNOVE - PIONIRI PETI U SRBIJI\nČetvrto uzastopno finale Prvenstva Srbije za pionire, na kojem su naši dečaci bili favoriti za jednu od medalja, završeno je sa petim mestom u konkurenciji još jedanaest klubova . Prošlogodišnji šampion, ekipa VGSK, odbranio je tron, domaći Proleter je bio drugi, dok su pioniri Ribnice iz Kraljeva osvojili bronzano odličje.\nU finalu pre finala, u prvoj utakmici grupne faze, odbojkaši trenera Banjca su izašli na megdan Velikogradštancima i izgubili sa 3-2. Loš pristup utakmici, nesigurna igra prepuna grešaka i preslab nastup nosilaca igre, omogućio je protivnicima trijumf. Minimalan, neočekivan poraz, koji je direktno uticao na čitav nastavak takmičenja, potpuno je udaljio tim od borbe za trofej, jer su se samo prvaoplasirani timovi grupne faze mogli naći u polufinalnima.\nU nastavku takimčenja dečaci su zaigrali puno bolje. Tri ubedljiva trijumfa nad Takovom iz Gornjeg Milanovca, Jedinstvom iz Stare Pazove i Obrenovcem, odveli su ekipu do petog mesta, i pokazali da je sve moglo i moralo biti drugačije.\nOstaje nada, da su nakon ovog takmičenja, naši mladi igrači izvukli pouke, shvatili kako ne treba i spoznali da se samo maksimalno ozbiljnim angažovanjem može ostvariti rezultat kakav su priželjkivali.\nVasa Mijić, sportski direktor našeg kluba i Andrija Gerić, predsednik, koji su tokom čitavog turnira bili uz dečake, su skrenuli pažnju upravo na pomenute stvari, pružili podršku i posavetovali kako dalje, još jednom potvrdivši da im je pre rezultata daleko važniji kompletan razvoj mladog igrača.\nNa kraju, uz zahvalnost rukovodstvu OK Vojvodina Ns seme, našem sportsko - tehničkom partneru, pod čijim imenom smo igrali i ovoga puta, treneru kadeta Vojvodine i selektoru pionirske reprezentacije, Strahinji Koziću, sa kojim smo imali odličnu saradnju, nastavljamo dalje sa željom da već dogodine naši pioniri nastave tradicju učestvovanja na velikim takmičenjima kakva su prvenstva Vojvodine i Srbije.\nPREDPIONIRI STOPAMA STARIJIH DRUGARA - PRVENSTVO VOJVODINE SVE BLIŽE\nNa sastanku, juče organizovanom u prostorijama OSV, a kojem su prisustvovali predstavnici klubova koji u svojim selekcijama imaju predpionire, dečake rodjene 2005. i mladji, odlučeno je da će se grupna faza odigrati u subotu, prvog dana juna 2019.\nU grupi B, Prvenstva Vojvodine, nastupiće i naši dečaci, koji će za rivale imati svoje vršnjake iz Bečeja, Sremske Mitrovice i Bavaništa. Sa druge strane, u grupi A, igraće predpioniri OK Vojvodina Ns seme, Proleter Zrenjanin, Somor i Vrbas.\nPo dve prvoplasirane ekipe iz grupe razigravaće u utakmicama za medalje. Finalni turnir je predvidjen za 15.6.2019.\nPermalink | Comments (0) | Last Updated on May 16, 2019\nadmin|September 13, 2019\nadmin|September 7, 2019


Astralis ubedljiv u finalu IEM Global Challenge turnira - RUR Esports\nAstralis ubedljiv u finalu IEM Global Challenge turnira\nU finalu velikog IEM Global Challenge CS:GO turnira, koji ima nagradni fond od pola miliona dolara, Astralis je uspeo ubedljivo da savlada Team Liquid sa 3-0 i na taj način da se približi Vitality-u na mestu broj 1. svetske rang liste.\nIako je ovo verovatno bio najveći derbi 2018. i 2019. godine, ove godine nismo imali prilike da gledamo Team Liquid i Astralis u finalu jednog velikog turnira. Dok je danska ekipa imala svoje uspone i padove u ovoj godini, Team Liquid je bio daleko od svoje prepoznatljive forme, a manjak LAN turnira je celu situacija dodatno otežao. Nadali smo se da je pred nama jedno uzbudljivo finale, ali je Astralis bez previše problema slavio sa 3-0 i tako uspeo da dobije šesto od 7 finala odigranih protiv američke ekipe.\nSve tri mape su završene gotovo istim rezultatom, pošto je Team Liquid na prve dve mape osvojio 11 rundi, a na poslednjoj jednu manje. Svaki put je veliku razliku pravilo to što je Astralis izlazio kao pobednij u prvom poluvremenu, što im drastično olakša situaciju u nastavku meča. Iako su Twistzz i njegova ekipa dali sve od sebe, Device je bio previše dobar, zbog čega je bez sumnje zaslužio MVP nagradu u ovom meču, kao i na celom turniru.\nDoduše, najveće iznenađenje je usledilo na kraju samog turnira, kada se Kanađanin, Rasel ”Twistzz” Van Dulken javio u studiju. On je lično obavestio fanove da je to bio njegov poslednji meč u dresu Liquida i da će u narednoj godini nastupati za neku drugu organizaciju. Ovo je bilo stvarno veliko iznenađenje, jer niko nije očekivao da će Liquid imati želju da se rastane sa ovako kvalitetnim igračem, ali smo sigurni da će on bez problema pronaći novo angažovanje!\nAstralis je još jednom dokazao zašto ih mnogi smatraju najboljom ekipom svih vremena, pa i u pored prošlonedeljnog poraza od Vitality-a, oni dokazuju da imaju želju da se vrate na Counter Strike tron!\nTags Astralis cs:go Device ESL featured iem IEM Global Challenge Team Liquid Twistzz\nLuckeRRR više nije deo NIP Valorant sastava


Slučaj Čemerno: Ratni oficiri VRS protiv učestalih optužnica za ratne zločine protiv pripadnika Armije RBiH - Breza-X\nSlučaj Čemerno: Ratni oficiri VRS protiv učestalih optužnica za ratne zločine protiv pripadnika Armije RBiH\nToga su, izgleda, svjesni i visoki ratni oficiri VRS, koji su se nedavno sastali u Lukavici kako bi sagledali kakve posljedice po njih mogu imati navedene optužnice. Znajući da u ovim slučajevima nije bilo elemenata za podizanje optužnica i da je zbog skupljanja političkih poena, politika kroz Skupštinu RS-a donijela odluku da ovim optužnicama spusti ljestvicu odgovornosti ispod svih nivoa, što može „drugoj strani“ olakšati podizanja optuznica protiv pripadnika a pogotovo oficira i generala VRS-a. Čak su se otvoreno počeli protiviti podizanju optužnica protiv pripadnika Armije RBiH gdje znaju da nema elemenata. Upravo u slučaju Čemerno ima elemenata odgovornosti onih koji su dovezli haubice 122mm D30 u taj reon a pogotovo onih koji su naređivali da se dejstvuje po civilnim ciljevima od čijeg je dejstva prva poginula pripadnica srpskog naroda, a da za to još niko nije odgovarao.\nNa ovom sastanku su prisustvovali: ratni predsjednik Opštine Ilijaš, Ratko Adžić, Tihomir Glavaš iz Hadžića, Vladimir Radojčić, komadant Ilidžanske brigade, Miladin Trifunović, komandant Vogošćanske brigade, Desimir Šarenac, operativac SR Korpusa i drugi oficiri VRS-a.\nPrethodni članakFacebook omogućio korisnicima da povuku poslane poruke\nNaredni članakBHTelecom: Zloupotrebe u mobilnoj mreži putem Viber usluge


Radio Luna :: Užički kraj :: Drama o Mirjani, ženi koju poznajemo\nNaslovna | Užički kraj | Drama o Mirjani, ženi koju poznajemo\n13. 11. 2012. Užice\nDrama o Mirjani, ženi koju poznajemo\nPete večeri 17. Jugoslovenskog pozorišnog festivala, publika je gledala glumce Jugoslovenskog dramskog pozorišta. Izveli su predstavu „Drama o Mirjani i ovima oko nje“. Večeras na užički festival stiže Zagrebačkog kazalište mladih.\nMirjana je žena koju svi poznajmo, žena koja živi u našem komšiluku, žena koja živi sasvim običan život. Iako je njena priča tužna i tragična, upakovana je u humor, pa čak i u crni humor. Mirjana Karanović, koja igra glavnu ulogu, kaže da je ova predstava realističan prikaz praznih i banalnih života, sasvim običnih ljudi.\nOno u čemu smo mi uspeli da tu banalnost i prazninu, ne igramo prazninom, nego naprotiv celim srcem koje oni imaju. Ali smo uspeli da oni ostanu komični u toj svojoj banalnosti, vulgarnosti svakodnevnice, rekla je Mirjana Karanović, na okruglom stolu.\nIako ovaj tekst Ivora Martinića, nije doživeo uspeh u Hrvatskoj odakle dolazi pisac, predstava u Srbiji nailazi na dobre reakcije. Rediteljka Iva Milošević, smatra da je ovaj komad veoma istinit, a to je za nju bio poseban izazov.\nPolazni impuls i ono što je najuzbudljivije što ovaj komad nudi za inscenaciju je jedno lucidno osećanje sveta. Mislim da je u spoju sa Ivorovim talentom, ali i pre svega sa potrebom da saopšti nešto za šta je on smatrao da nije saopšteno, na taj način baš i treba da se saopšti, je glavna čar ovog komada. Mi ne znamo kako ovo treba da se igra, ali ovaj naš način funkcioniše, kaže Iva Milošević.\nUz Mirjanu Karanović, pod isti krov,Iva Milošević smestila je i Jelenu Petrović, Branku Petrić, Anđeliku Simić, Feđu Stojanovića, Cvijetu Mesić i druge. Umetnički direktor Jugoslovenskog dramskog pozorišta i scenograf predstave Gorčin Stojanović, kaže da je Ivorov tekst stigao u koverti, kao što i većinu tekstova danas šalju mladi pisci.\nMi pratimo, čitamo sve i jako pažljivo biramo. Nema ništa gore nego zakopati mladog pisca, pogotovo u situaciji u kojoj izgleda da je to jedna šansa, i ukoliko ne daš taj jedan gol, tu šansu više nikad nećes imati, rekao je Stojanović.\nPublika užičkog pozorišnog festivala predstavu je ocenila sa 4,36. Večeras će na festivalu nastupati glumci Zagrebačkog kazališta mladih, sa predstavom „S druge strane“. Reč je o autorskom projektu Nataše Rajković i Boba Jelčića.


Naslovnica Bosna i Hercegovina Zvizdić: Nastaviti rad na inicijativi za izgradnju puta Sarajevo-Beograd\nSarajevo, Srbija – Predsjedavajući Vijeća ministara Bosne i Hercegovine Denis Zvizdić je, komentirajući izjavu predsjednika Republike Srpske (RS) Milorada Dodika da prioritet za RS nije brza cesta Sarajevo-Beograd već jedinstvena trasa od Zvornika do Višegrada, kazao da “uopće ne govorimo o istom projektu i istoj inicijativi”.\nDodik je, kaže Zvizdić, istakao važnost povezivanja dva bosanskohercegovačka grada, Zvornika i Višegrada, a predsjedavajući Vijeća ministara napominje da se svi slažu s tom idejom te da smatraju važnim da se ta dva bitna grada za BiH povežu brzom cestom ili autoputevima.\n“Međutim, tu se radi o povezivanju dva bh. grada unutar BiH, što nema nikakve veze sa inicijativom koja je pokrenuta između BiH i Srbije, odnosno idejom i inicijativom o kojoj smo razgovarali prilikom moje i posjete delegacije Vijeća ministara BiH Vladi Republike Srbije i premijeru Aleksandru Vučiću”, rekao je Zvizdić.\nNaglasio je da je ono što su podržali BiH i Srbija je povezivanje ove dvije države, odnosno dva glavna grada Sarajeva i Beograda.\nNapomenuo je da već postoji izvjestan broj zainteresiranih za realiziranje tako važnog infrastrukturnog projekta za čitav zapadni Balkan.\n“Svi budući investitori i kreditori, koji su se već pojavili iz Evropske unije, Turske, a nedavno i iz Saudijske Arabije, iskazali su veliko interesovanje i spremnost da doniraju, kreditiraju ili investiraju u ovaj infrastrukturni projekt koji će povezati BiH i Srbiju”, pojasnio je.\nJoš jednom je ponovio da su ovu inicijativu podržali Vijeće ministara BiH, Vlada Srbije, odnosno premijer Vučić te da je to inicijativa na kojoj će BiH i Srbija nastaviti raditi.\nDodao je da će se unutar BiH dogovoriti da to bude projekt koji će održavati interese BiH te da će o tome, naravno, odlučivati svi ustavno nadležni nivoi vlasti.


Dom na sprzedaż, Serbia Belgrade, 388 m² | Morizon.pl | 5882\nSerbia, Belgrade, Olimp, Prote Đurića\nCena ~1 729 000 zł\nCena za m² 4456,18 zł\n380 000 euro (1 729 000 zł)\nZvezdara, Olimp - Prote Đurića kuća, 388m2 (terasa 8m2), EG-pelet, Po+Pr+1, plac 2.81a, tri telefonske linije, interfon, podrum, parking, garaža, video nadzor, KATV, internet, struja, voda, kanalizacija, asfalt U elitnom delu Zvezdare, u ulici Prote Đurića, prodaje se kuća, sama na placu od 2.81a. Na samo 150m od kuće nalazi se sportski centar Olimp, na oko 300m je Cvetkova pijaca sa svim sadržajima, prodavnicama, marketima, a u blizini je i više osnovnih i srednjih škola. Ulica Prote Đurića, spada u najlepše ulice u ovom delu grada, koja sa donje strane izlazi na Bulevar kralja Aleksandra, a sa gornje strane vodi put ka Zvezdarskoj šumi. Kuća je koncipirana kao dve kuće na placu i poslovni prostor. Velika kuća (PO+PR+1) uknjižene korisne neto površine 175.26m2: -Podrum oko 50m2, -Prizemlje (bruto površina 100m2): salon, trpezarija, kuhinja, špajz, kupatilo i terasa. -Sprat (bruto površina 100m2): četiri spavaće sobe od kojih jedna izlazi na terasu i kupatilo. Druga kuća 86m2 (PR+1). -Prizemlje: trpezarija, kuhinja, kupatilo, ostava sa garderobom. -Sprat: dnevna i spavaća soba sa terasom. Poslovni prostor je organizovan kao proizvodni i kancelarijski prostor sa toaletom i direktnim ulazom sa ulice. Svi objekti su rađeni od čvrstog materijala sa debelim zidovima, izolacijom, novom PVC stolarijom, hrastovim parketom, mermernim stepeništem, kovanim gvožđem, novim sanitarijama, novim vodovodnim, kanalizacionim i električnim instalacijama. Svi objekti se greju na etažno grejanje na pelet (ima novi kotao). Ispred kuće postoji parking mesto za dva vozila. Uknjižena. Agent: Jelena Marković 064/13-22-881 R-ID: #15412, plac 2.81a, Video nadzor\nChcę poznać więcej szczegółów na temat oferty morizon-63941607 lub umówić się na spotkanie albo wideoprezentację. Proszę o kontakt.\nZnaleziono 324 ogłoszenia Dom na sprzedaż: Serbia\n2 229 500 zł 653 m²\n1 592 500 zł 290 m²\n1 365 000 zł 350 m²\n6 370 000 zł 275 m²\n1 192 100 zł 171 m²\n1 274 000 zł 980 m²\n2 684 500 zł 468 m²\n1 729 000 zł 388 m²\n4 322 500 zł 506 m²\n15 925 000 zł 831 m²\n2 730 000 zł 300 m²\n1 046 500 zł 259 m²\n1 132 950 zł 137 m²\n1 365 000 zł 560 m²\n1 683 500 zł 152 m²\n1 815 450 zł 1328 m²\n2 320 500 zł 270 m²\n3 594 500 zł 546 m²\n1 069 250 zł 260 m²\n1 228 500 zł 270 m²\n4 095 000 zł 728 m²\n1 137 500 zł 200 m²\n1 410 500 zł 328 m²\n1 069 250 zł 151 m²\n1 264 900 zł 474 m²\n1 365 000 zł 200 m²\n1 888 250 zł 179 m²\n5 687 500 zł 259 m²\n1 683 500 zł 390 m²\n1 355 900 zł 312 m²\n3 412 500 zł 451 m²\n1 019 200 zł 155 m²\n1 046 500 zł 366 m²\n1 192 100 zł 282 m²


Vlasnik "Spilita" objavio kada počinje uplata sredstava za isplatu potrošača u Srbiji - Infobrif\nObjavljeno 27.05.2019. u 13:07\n„Kao prvo, ništa nismo izneli preko noći, kompletna oprema je u fabrici“, kaže za Prva TV Andrej Hodasevič, vlasnik nedavno ugašene firme Spilit iz Vranja.“Nismo imali subvencije državne subvencije, vodili smo pregovore o tome“, ističe Hodasevič.\nOn se iz Rusije telefonski uključio u program Prva TV kako bi objasnio nedavne događaje i izveštaje medija u vezi sa tom firmom.\n„Obezbeđujemo sredstva potrebna da se isplate kupci i radnici. Od sutra će se krenuti sa uplatom sredstava za isplatu potrošača u Srbiji. Zajedno sa platama koje se duguju radnicima, to je iznos od oko 350 do 400 hiljada evra“, dodaje Hodasevič.\nPrema njegovim rečima, prodaja je obustavljena kako ne bi bilo više kupaca za koje neće biti robe, tako se samo povećava problem. A fabrika je ispunila plan, proizvedena je roba da se pokriju potraživanja kupaca.\n„U ovom trenutku postoje dve stvari, svesni smo da poslovanje u Srbiji nije pozitivno i iznos uložen u poslovanje mnogo je veći od planiranog. Podaci o dugovanjima se trenutno prikupljaju, svesni smo broja kupaca kojima dugujemo, znamo i koliko dugujemo za zarade i radi se na tome da se taj iznos uplati na račun srpske kompanije, a radi se o iznosu od 350 do 400 hiljada evra“, kaže vlasnik zatvorene firme.\n„Pošto sam dosad uložio previše sopstvenog novca, oko pet miliona evra, našli smo ljude koji su zainteresovani da obnove poslovanje Spilita“, kaže Hodasevič.\nVerovatno će biti prodat u toku nedelje, a ime kupca biće objavljeno naknadno, kazao je on i dodao da će u slučaju prodaje fabrike kompanija Holodeks raditi isplatu potraživanja.


Održan radni sastanak sa predsjednicima džematskih odbora Medžlisa Srebrenik – Medžlis islamske zajednice Srebrenik\nOdržan radni sastanak sa predsjednicima džematskih odbora Medžlisa Srebrenik\nDanas, u srijedu, 29. avgusta 2017. godine u Sali Medžlisa IZ-e Srebrenik održan je radni sastanak predsjednika džematskih odbora sa glavnim imamom Refik-ef. Hodžićem i predsjednikom Medžlisa mr.sc Abdullahom Arifovićem.\nSastanak je održan povod predstojećih blagdana Kurban-bajrama. Predstavnici Medžlisa mutevelije su upoznali o planiranim aktivnostima povodom nastupajućih blagdana Kurban-bajrama na nivou džemata i Medžlisa. Doneseni su određeni zaključci koji će pospiješiti realizaciju aktivnosti kurbanskog mesa za potrebe prihvatnog centra „Duje“ u Doboj Istoku, narodne kuhinje „Imaret“ u Tuzli, socijalno ugroženih domaćinstava, kao i realizaciju aktivnosti kurbanskih koža u Fond Bejtul-mal.\nPrikupljanje kožica u Fond Bejtul-mal je od dalekosežnog značaja, a posebno se značaj ove prakse ogleda u projektima zbrinjavanja socijalno ugroženih kategorija našeg društva koje Islamska zajednica realizira svake godine. Sredstva iz ovog Fonda, u koji ulaze i sredstva od kurbanskih koža, koriste se i za odgoj i obrazovanje u srednjim, višim i visokim obrazovnim institucijama koje djeluju u okviru Islamske zajednice u BiH ili je ona njihov osnivač, za održavanje i unapređenje mektepske nastave, za pomoć povratničkim džematima, stipendiranja učenika i studenata, za osobe s posebnim potrebama, kao i druge vidove islamskog rada koji se odvijaju kroz organe i ustanove IZ-e a kojima se podiže vjerski, kulturni, odgojni i obrazovni nivo muslimana, te za druge namjere koje su od opće koristi za muslimane i Islamsku zajednicu. Medžlis IZ-e Srebrenik je kroz ovaj vid djelovanja realizirao mnogobrojne aktivnosti koje su značajne za džemate.


UNS Press centar :: Prethodni događaji :: Najava koncerta Zdravka Čolića\nNaslovna | Prethodni događaji | Najava koncerta Zdravka Čolića\n27. 04. 2017. Press centar UNS-a, 27. april u 10 sati\nNajava koncerta Zdravka Čolića\nTuristička organizacija Zlatibor održala je konferenciju za novinare\nPress centar UNS-a/ ČETVRTAK, 27. april 2017. godine u 10 sati\nTEMA: Najava koncerta Zdravka Čolića\nTurističa organizacija Zlatibor organizovala je konferenciju za novinare 27. aprila u 10 sati u Press centru UNS-a, Knez Mihailova 6/III povodom koncerta Zdravka Čolića i predstavljanja turističke ponude za prvomajske praznike na Zlatiboru.\nPrisutnima su predstavljene i cene smeštaja u ugostiteljskim objektima na Zlatiboru, kao i cene u privatnom smeštaju za predstojeće praznike.\nGovorili su: Milan Stamatović, predsednik opštine Čajetina, Vladimir Živanović, v.d. direktora TO Zlatibor, Maša Samardžinski, PR Zdravka Čolića, Dragoljub Đuričić, muzičar i Žika Filipović, šef benda.


„Putevi Srbije”: 1800 putara na terenu - -\n„Putevi Srbije”: 1800 putara na terenu\n21:51 | 10.01.2019. Autor: JP Putevi Srbije\nSa svim raspoloživim mašinama i kamionima za posipanje i čišćenje snega 1800 putara je na terenu 24 časa, čineći sve da se saobraćaj neometano odvija.\n“Raspolažemo sa dovoljnim količinama soli, kamenog agregata i rizle kao i hladne asfaltne mase za sanaciju udarnih rupa.\nDržavni putevi trećeg prioriteta odnosno C kategorije održavanja (lokalni i seoski putevi) čiste se tek nakon što se u potpunosti očiste državni putevi prvog i drugog prioriteta odnosno A i B kategorije održavanja”, navodi se u saopštenju JP „Putevi Srbije".\nTakođe, JP „Putevi Srbije" apeluje na sve učesnike u saobraćaju da bez preke potrebe ne kreću na put, a ukoliko krenu da obavezno imaju zimsku opremu i lance u brdovitim i planinskim terenima, kao i da poštuju ograničenja brzine i istu prilagode uslovima na putu.\nDetaljne informacije o stanju, eventualnim zabranama, odronima, magli, ledu i prevojima na kritičnim deonicama, na državnim putevima Republike Srbije u realnom vremenu, svakodnevno u 6 i 18 časova, a u slučaju vanrednih okolnosti i češće, možete naći na internet prezentaciji JP „Putevi Srbije", na linku: http://www.putevi-srbije.rs/index.php/izveštaj-zimske-službe\nMilić: „Niti manje opštine, niti više dece koja se bave sportom“\nNova pobeda odbojkaša


Evo zbog čega je INTELIGENTNIJIM ljudima je teže da nađu partnera!\nNaučna istraživanja pokazala\nIako je možda veoma pametnim osobama lakše da uče, pamte i obavljaju zadatke, u jednom aspektu prosečno inteligentni ljudi su u prednosti zbog ljubavi.\nPročitajte još: Rešite se prirodnim putem opuštene kože: Jednostavni načini za oslobađanje od celulita\nPrema istraživanjima, inteligentni ljudi imaju tendenciju da analiziraju situaciju i oslanjajući se na prethodne događaje, predviđaju šta bi se moglo desiti. Budući da se u vezama oslanjaju na mentalni aspekt, pametni ljudi će pre raskinuti vezu pri prvim problemima.\nZašto pametni ljudi nemaju sreće u ljubavi?\nUkoliko je iskustvo najbolji učitelj, inteligentni ljudi će se oslanjati na iskustvo koje će ih voditi kroz sve situacije. Međutim, u ovom slučaju, iako u svakoj vezi prolazimo kroz slične situacije, ono što je jedan odnos uništilo ne mora da uništi drugi. Preterano razmišljanje o bivšim ljubavima može da donese mnogo poteškoća u novoj vezi.\nUpravo zbog iskustva iz prethodnih veza, inteligenti ljudi imaju tendenciju da postave gard i da se teško otvaraju. NJihov analitični mozak ne prestaje da razmišlja o prošlim situacijama, pa odmah dolaze do zaključka da će se to opet desiti.\nPročitajte još: Beli luk je dobar za srce, ali je i prva pomoć kada vas zaboli STOMAK\nTakođe, istraživanja su pokazala da pametni ljudi smatraju da je bolje biti sam nego sa pogrešnom osobom i da je to jedan od glavnih razloga zašto im je teško da pronađu partnera.\ninteligencija kod ljudi


CP: Srbija negira crnogorski jezik, očekujemo od državnih institucija CG da reaguju - PORTAL REVIJE FOKUS\n“Crnogorska partija ovaj skandalozan čin obrazovnih vlasti u Srbiji vidi kao još jedan u nizu udara na nacionalni identitet Crnogoraca i nastavak kreiranja društvenog ambijenta u kojem je sve što dolazi iz Crne Gore manje vrijedno ili nepostojeće. Pored diskriminacije sopstvenih građana koji pripadaju manjinskim zajednicama, zvanični Beograd nastavlja da demonstrira nedostatak poštovanja prema državi Crnoj Gori i crnogorskom narodu što ne doprinosi dobrosusjedskim odnosima i međusobnom uvažavanju”, piše u saopštenju\nU novim udžbenicima srpskog jezika za 8. razred osnovne škole u Srbiji navodi se da crnogorski jezik ne postoji, već da srpski jezik tako nazivaju „neki Crnogorci”.\n“To je stav Odbora za standardizaciju srpskoga jezika koji djeluje u okviru Instituta za srpski jezik SANU. Pored crnogorskog, negiraju se hrvatski i bosanski jezik”, saopšteno je iz Crnogorske partije (CP).\n“Naime, u južnoj grupi slovenskih jezika u udžbeniku su nabrojani srpski, slovenački, makedonski i bugarski jezik. U fusnoti za srpski jezik se navodi: ‘Hrvati, Bošnjaci i neki Crnogorci ovaj jezik nazivaju hrvatski, bosanski (bošnjački) i crnogorski’. Crnogorska partija ovaj skandalozan čin obrazovnih vlasti u Srbiji vidi kao još jedan u nizu udara na nacionalni identitet Crnogoraca i nastavak kreiranja društvenog ambijenta u kojem je sve što dolazi iz Crne Gore manje vrijedno ili nepostojeće. Pored diskriminacije sopstvenih građana koji pripadaju manjinskim zajednicama, zvanični Beograd nastavlja da demonstrira nedostatak poštovanja prema državi Crnoj Gori i crnogorskom narodu što ne doprinosi dobrosusjedskim odnosima i međusobnom uvažavanju”, piše u saopštenju.\nU CP očekuju od državnih institucija Crne Gore da reaguju i “osude apsurdnu, naučno neutemeljenu, neodrživu i netačnu tezu o nepostojanju crnogorskog jezika”.\nTags: Crnogorska špartijacrnogorski jezikSrbija\nPrethodna priča Željko Rutović izabran za predsjednika Programskog odbora časopisa “Komun@”\nSledeća priča Dritan Abazović naredne sedmice u zvaničnoj posjeti SAD\nVideo koji slama i najtvrđa srca: Amazonka jeca dok prašuma nestaje u plamenu


Solarni paneli i inverteri Stari Grad Beograd | SIGMA I\nSolarni paneli i inverteri Stari Grad Beograd\nDrinčićeva 32 a, 11000 Beograd, Stari grad\nSolarni paneli i invertori Stari Grad Beograd |\nSigma International DOO posluje od 2015. godine sa sedištem u Beogradu. Nalazimo se na adresi Drinčićeva 32a.\nSvoje poslovanje obavljamo predano, pouzdano i poštujemo sve dogovorene rokove.\nSolarni paneli i invertori Stari Grad Beograd\nNaša osnovna delatnost je distribucija i proizvodnja solarnih panela i invertera. Vršimo usluge na području cele Srbije i Evrope.\nNaši solarni paneli mogu da se primene na svakom mestu gde postoji direktna sunčeva svetlost koja će obasjati solarni panel. Najčešća primena je na privatnim kućama, hotelima i privrednim društvima.\nŠiroka je primena i kod javne rasvete, jahti, repetitora, vikendica, splavova i kamp kućica. Nakon montaže nećete morati da potrošite više ni jedan dinar za elelektričnu energiju. Proizvodite onoliko koliko Vam je potrebno.\nNajbrža isplativost solarne energije je na industrijskim objektima.\nUgradnjom solarnih panela takođe doprinosite očuvanju prirode. Hvala Vam na tome!


Stručna medicinska konferencija | Ritam Grada - vesti Kragujevac\nStručna medicinska konferencija\nU petak i subotu, 12. i 13. aprila u hali „Šumadija sajma“ održaće se dvodnevna stručna Konferencija koju čine dva simpozijuma:„Transplantacija organa u Srbiji danas“ u petak od 09:30 sati i „Pristanak pacijenta na meru lečenja“ u subotu sa početkom u 09:30 sati.\nU pitanju su domaći simpozijumi koji su akreditovani od Zdravstvenog Saveta Srbije za lekare i slušaocima obezbeđuju svaki po 5 bodova .\nPored priznatih stručnjaka iz inostranstva, dr Otmara Kloibera i dr Anabel Seebohm, na konferenciji će se kao predavači pojaviti i ministarka zdravlja, Prof. dr sci. med. Slavica Đukić Dejanović, direktorka Lekarske komore Srbije, Dr sci. med. Tatjana Radosavljević, prim. i drugi.\nKonferenciju u tehničkoj organizaciji podržava Lekarske komora Srbije a realizuje Regionalna lekarska komora za centralnu i zapadnu Srbiju. Učešće na konferenciji je besplatno za sve članove Lekarske komore Srbije.


Srbobran ujedinjen u humanom činu prikupljanja pomoći za decu sa Kosova - Srbobran Danas\nSrbobran ujedinjen u humanom činu prikupljanja pomoći za decu sa Kosova\nIdeja koju je početkom ove godine pokrenulo udruženje žena „Ruka spasa“, da se obezbedi zimska odeća za srpsku decu na Kosovu, prerasla je okvire Udruženja i postalo pravi pokret svih relevantnih činilaca naše opštine.\nIdeju je podržala opština Srbobran, kao i mnogi drugi naši sugrađani koji su lično ili kroz organizacije želeli da doniraju odeću, školski pribor, igračke i kućnu hemiju, kao pomoć našim sunarodnicima. Za kraj akcije planirano je bilo da se napravi veliki humanitarni koncert na kom bi učestvovali sva kulturno umetnička društva i škole plesa naše opštine kako bi se prikupila dodatna sredstva kojima bi se dokupile namirnice i još par nedostajućih stvari.\nKoncert je realizovan u petak 23. novembra u Pozorištancetu, a odziv građana bio je toliki da sala nije mogla da primi sve zainteresovane. Svi su želeli da prisustvuju nastupima dece iz naše opštine i da daju svoj novčani prilog humanom cilju.\nNa bini smo imali prilike da uživamo u nastupima gradskog hora „Zora“ i mališana iz PU „Radost“, kulturno umetničkim društvima „Ivanjsko cveće“ i „Bard“, kao i školama modernog plesa „Zvezdice“ i „Master dance“. Slušali smo njihove pesme, gledali tradicionalne igre i moderne korake i svakako uživali u nespretnim koracima najmlađih, a sve smo zajedno ispratili glasnim i dugim aplauzima.\nPo završetku koncerta publici i učesnicima su se obratile Savka Lazić ispred Udruženja „Ruka spasa“ i Milena Alargić predsednica skupštine opštine Srbobran ispred lokalne samouprave.\nMilena Alargić: „Meni večeras nije samo dužnost da vam se svima obratim i zahvalim, već mi je pre svega čast što sam uopšte prisutna na jednom ovakvom skupu. Svi smo večeras osetili puno topline, ljubavi i saosećajnosti koja je upućena deci sa Kosova, kojima je u ovim trenucima izuzetno teško. Hvala vam što razumete tuđu patnju i tuđu nevolju. Čudno je to reći, ali bilo mi je drago što sam večeras videla da je toliko ljudi došlo, da ova sala nije mogla sve da ih primi. To pokazuje koliko smo mi Srbobranci posebni ljudi, željni da pomognemo onima koje nikada nismo ni sreli. Mnogo je ljudi koji su učestvovali u ovom programu i još je više onih koji su svojim humanim gestom želeli da daju doprinos ovoj akciji i pruže podršku našoj deci s Kosova. Svima vam se od srca zahvaljujem u ime lokalne samouprave i u svoje lično ime, jer ste me stvarno dirnuli u srce. Mnogo vam hvala i u ime dece sa Kosova i Metohije, koja, dokazali smo, neće ostati zaboravljena“.\nDoprinos su između ostalih dali: PU Radost, sve škole u opštini, sve tri Mesne zajednice, Centar za socijalni rad, Unija žena SNS-a, forum žena SPS-a, SUBNOR Srbobran i opštinska uprava koja je i prošle godine imala sličnu akciju, ali je ove godine tu aktivnost prepustila Udruženju „Ruka spasa“ koje je odlično obavilo posao.\nPrisutnima se zahvalila i Savka Lazić ispred svog Udruženja i žena koje u njemu vredno rade: „Hvala vam svima što ste se večeras okupili i upotpunili naš program, Veliku zahvalnost dugujem i mojim ženama u Udruženja, koje su svojim trudom i radom uspele da ispune zadatak koji smo pred sebe postavile. Hvala i vama dragi sugrađani koji ste ličnim zalaganjem i donacijama učinili našu akciju uspešnom, kao i oppštini koja je podržala naš projekat ‘Nezaboravimo decu sa Kosova i Metohije’. Članice mog udruženja isplele su po 200 kapa i šaleva, ukupno 400 komada zimske odeće za decu u južnoj pokrajini, što je bio ogroman posao i mora se ceniti“.\nGospođa Lazić nam je potvrdila da će akcija trajati još ove nastupajuće nedelje, odnosno do kraja meseca, kako bi i oni građani koji žele da daju doprinos, a nisu do sad stigli, imali prilike to da učine. Kada se utvrdi koliko je novca skupljeno Udruženje će moći konkretnije da vidi šta je to što još može da se dokupi, a bilo bi vrlo potrebno deci u južnoj pokrajini. Do sad je prikupljeno mnogo gore pomenutih vrsta artikala, tako da će se novac verovatno iskoristiti za kupovinu hrane, jer ona nedostaje. Po završetku akcije, kaže nam Savka, sva roba će biti skladištena u Crvenom krstu Novi Sad, dok se ne utvrdi kad će moći biti poslata na Kosovo, pošto je situacija na administrativnim prelazima trenutno zaoštrena.\n23. avgusta 2019., 05:06